text:
8 Feberwari 2008
Mme Spikara sa Lekgotla la Setšhaba;
Motlatša Spikara wa Khansele ya Setšhaba ya Diprofense;
Motlatša Presidente wa Repabliki;
Baetapele bao ba hlomphegago ba diphati tša rena tša dipolotiki le Maloko a Palamente ao Hlomphegago;
Ditona le batlatšaTona;
Mna. Jacob Zuma, Motlatša Presidente wa Repabliki wa peleng e bile e le Presidente wa African National Congress;
Moahlodi mogolo wa rena yo a hlomphegago gammogo le maloko a Kgoro;
Dihlogo tša Ditirelo tša rena tša Tšhireletšo;
Molaodi wa Panka ya Resefe;
Ditona tše di hlomphegago tša diprofensi le Dipikara tša Diprofense;
Modulasetulo wa SALGA, diMeyara le Baetapele go Mmušo wa rena wa Selegae;
Modulasetulo wa Ngwako wa Setšhaba wa Baetapele ba rena ba Setšo le Baetapele ba rena ba Setšo bao ba Hlomphegago;
Dihlogo tša ditho tša mmušo tšeo di thekgago demokrase;
Balaodi-Kakaretšo le baetapele ba bangwe ba bodirela-mmušo;
Bahlomphegi, Dikemedi le Dikomišinara tša dinaga tša ka ntle;
Baeti ba ba hlomphegago, bakgotsi le dikhomreiti;
Batho ba Afrika Borwa:
Ntumeleleng ke re mo tiragalong ye ya mohlakanelwa ya boraro ya Palamente ya rena yeo e tlago rerišana ka maemo a setšhaba, ke lakaletše Maloko ao a Hlomphegago a Palamente Ngwaga wo moswa o mobotse e bile e le wa katlego.
Ke tloga ke tshepa gore ngwaga wa 2008 e tla ba wo mobotse kudu go demokrase ya rena, ka ge ka moka re šoma mmogo gore re fihlele kganyogo ye kgolo ya batho ba gešo ya gore go be le bophelo bjo bo botse go bohle. Ke bolela se, ka gobane ga se gantšhi go dirwa boipiletšo go setšhaba gore se šomiše mešifa ya mmele ya sona ka moka gore se fihlele toro ye e itšego. Gomme ye ke taelo yeo re e rwešitšwego ke histori.
Ke bolela mo lehono, pele ga mme wa ka, Epainette Mbeki, MaMofokeng, yo a tlilego go re fa molaetša wo o hlakilego go tšwa go batho ba magaeng ba Transkei, bao a phetšego le bona nako e telele. A re batho ba ba rata go tseba, go tšwa go rena bao re ipitšago baetapele ba bona le bao ba swanago le bona nageng ka bophara, gore a na re sa ntše re eme ka leo re le boletšego la gore bokamoso bo tla ba kaone go feta maabane. Ka moragonyana ga matšatši a seswai, ka la 16 Feberwari Mme Mbeki o tla ba a keteka mengwaga e 92. Seo a se letetšego bjale ka mpho ya gagwe ya matswalo ke nnete. Ke mo leboga ge a kgonne go ba le rena mo lehono, gomme ke dumela gore re ka se mo nyamiši.
Ke nyaka gore gape ke tšee sebaka se gore ke leboge Presidente Nelson Mandela, e lego o mongwe wa bao e bilego bahlami ba demokrase ye ya rena, gomme yena o tla ba a keteka mengwaga e 90 ka la 18 Julai. Gape re amogela magareng ga rena Mna. Arthur Margeman, yo mmogo le Nelson Mandela a bego a le karolo ya lesolo la go ngala dipese tša Alexandra mengwageng e masometlhano yeo e fetilego. Gape re e ikwa re le mahlatse go ba re na le Mme Jann Turner, e lego morwedi wa Rick Turner yo a bolailwego ke bahlankedi ba apartheid mengwaga e 30 ye e fetilego.
Gape re thabela le gore magareng ga rena re na le Mna. Dinilesizwe Sobukwe, morwa wa Robert Sobukwe yo a bego a rata naga e bile e le moetapele, gomme yena a hlokofetše mengwaga e 30 ye e fetilego ka morago ga go tlaišwa kudu ka go golelwa le go kobja ka tlase ga kgatelelo yeo go bego go phelwa go yona. Gape re amogela magareng ga Maloko ao a Hlomphegago le baeti, bontšhi bja batho ba ba ilego ba hlama mokgatlo wa United Democratic Front, mengwageng ye e fetilego e 25. Ka moka baeti ba ba hlomphegago, ba emela dikgopolo tše di fetilego le tshepo, ba re gopotša gore re mo lebelong la go neelana, la go tswalwa ka leswa fao go tšwelago pele la gore toro ya gore ka moka re fihlele bophelo bjo bo botse e be ya MaAfrika Borwa ka moka. Nnete ke gore ba emetše moya wa batho ba gešo wo o ganago go gatelelwa, le gona ba a re tlhotla gore ka moka re šome ka tsela yeo e ka se ekego goba go nyamiša ditetelo tša batho.
Go se nene re tla ba re fetša ngwaga wa ditšhelete le palamente ya demokrase ya boraro gomme ka morago ga fao go tla swarwa Dikgetho tša bone tša Bohle. Ka gona mmušo o ile wa lekola leswa tsela ye re ye sepetšego go tloga ka ngwaga wa 2004.
Ke rata gore ke re, ke thabišwa ke ka fao re dirilego tše ntšhi go phethagatša boithapo bjo re bo dirilego ka ngwaga wa 2004. Le ge go le bjalo go molaleng gore re sa ntše re na le mošomo o mo ntšhi wo re sa swanetšego go wo dira mabapi le se. Ka ge re lebile mafelelong a nako yeo re filwego yona, Mmušo o phethile ka gore o beele thoko Mananeo ao a lego ka Ntlhorong (Apex Priorities), ao re swanetšego go itebanya le wona ka tsela ye e kgethegilego, le go dira tšeo di tla thušago gore re phethagatša tšeo batho ba gešo ba re laetšego gore re di phethegatše.
Se se botse ke gore Polelo ya Maemo a Setšhaba e mphile sebaka sa gore ke fane ka pego mabapi le Mananeo a a 24 a ka Ntlhorong, ao Maloko ao Hlomphegago a ka a hwetšago go websaete ya Mmušo mo bekeng ye. Go beela thoko Mananeo a a ka Ntlhorong gore mabato a mmušo ka moka ka boraro, la setšhaba, la profensi le la selegae, go maemo a phethagatšo le tshepedišo, a dira boithapo bjo bo tiilego bja gore nako e nnyane yeo re nago le yona e tla šomišetšwa go maatlafatša kgatelo pele ya rena gore re fihlele maikemišetšo a rena a magolo a bophelo bjo bokaone go bohle. Mokgwa wa Mmušo ka botlalo o dira boithapo bja gore mo nakong ye e tlago, o tla dira tšohle gore e phethagatše boithapo bjo – bja go Dira ka Mokgwa wo o sa Tlwaelegago! Ge re bolela ka go Dira ka Mokgwa wo o sa Tlwaelegago ga re re gore re fetoša dipholisi tša rena tše di tlwaelegilego, eupya re lebišitše go phethagatšo ya dipholisi tše ka pejana le gona ka go šoma gabotse, gore maphelo a batho ba gešo a kaonafale lehono e sego ka moso.
Go dira bonnete ba gore se sa diragala, re ile ra tšea dikgato tše di nyakegago go kgonthiša gore go polelo ya ngwaga ya bajeti mo kgweding ye, Tona ya Ditšhelete otla aba tšhelete e nyakegago go thomiša ka Mananeo a a ka Ntlhorong. Magoro a magolo a mananeo a ke go:
* tšwela pele le akgofiša kgolo ya ikonomi le tlhabologo;
* akgofiša kago ya motheo wo re wo hlokago gore re fihlele maikemišetšo a rena mabapi le batho le ikonomi;
* kaonafatša tšhomelo ya rena mabapi le dikgato tšeo re di tšeago, di lebišitšwe go Ikonomi ya Bobedi le phedišo ya bodiidi;
* kaonafatša ditlamorago tša mananeo a rena re lebiša kudu go mafelo a bohlokwa a bjalo ka thuto le tlhahlo;
* akgofiša dikgato tša rena gore re kgone go fihlela maikemisetšo a rena a bophelo bjo bo botse go bohle;
* tsošološa mokgwa wa go lwantšha bosenyi gore twantšho ya rena ya bosenyi e be maatla;
* tiiša mmušo gore o kgone go ikarabela mabapi le ditlhotlo tša rena tša tlhabollo; le
* kaonafatša mošomo wa rena mabapi le mokgwa wa dikamano tša ditšhabatšhaba, gagolo re lebišitše go merero ye e itšego Afrika le dikamano tša leboa-leboa.
Ka nako ye, seemo se re lebanego le sona bjalo ka setšhaba le naga, le mešomo ye re ipeetšego yona, di re laela gore re hlohleletše le go kalatša batho ba gešo ka moka gore ba šome mmogo bjalo ka ngatana, gore go dirwe ka moka tšeo di swanetšego go dirwa, ka go kwišiša nnete ke gore bokamoso bja rena bo diatleng tša rena. Ge re ntše re šoma mmogo nageng ya rena, re swanetše go kwišiša gore re bjalo ka go Dira ka Mokgwa wo o sa Tlwaelegago! Ge ke ntše ke ngwala polelo ye, o mongwe o rile go nna, go tšutla diphefo tše maatla ka gare ga naga tšeo di dirago gore o se be le bonnete bja gore naga e tla ba e eme kae gosasa.
A re ge ke nyaka go tloga ke hlagiša se ke swanetše go gopola mantšu a a šomišitšwego ke mongwadi Charles Dickens ge thoma go ngwala padi ya gagwe ya A Tale of Two Cities. Bjale ge, ke tsopola mantšu a a latelago:
‘E be e le dinako tše botse gape e be e le nako tše mpe, e be e le nako ya bohlale gape e le nako ya botlatla bjo bogolo, e be e le nako ya tshepo gape e le nako ya go hloka tumelo, e be e le sehla sa Letago gape e be e le sehla sa Leswiswi, e be e seruthwana sa tshepo, gape e le marega a go lahlegelwa ke tshepo, ka moka dilo di be di re sepelela gape ka moka dilo di be di pala, go be go se se se re thibelago, re be re lebile Legodimong ka maoto gape re fapana le legodimo, ka boripana, nako e be e swana le gona bjale, eupya bao e bego e le dikemedi tša nako e, ba be ba re e amogelwe ka mo e lego ka gona, ge re bapetša fela.”
Le ka mpotšiša gore na ke dumelelana le ponelo ye, gore na le nna ke dumela gore re tsene nakong ya tlhakatlhakano, fao ka moka re ikhwetšago re lahlegelwa ke tsla, re gata ka go boifa, re palelwa ke go tia mangweleng, re boifa bokamoso!
Karabo ya ka ke Aowa! ye e feletšego. Bjale ka bohle bao ba lego mmušong ke dumela gore motheo wo re o hlomile mengwageng e 14 ye e fetilego, wo re agago naga ya rena go wona o tloga o tiile. O tšwela pele ka go re fa mooko wo o tiilego wo o re kgontšhago go tšwela pele re lebile go maikemišetšo a rena a bophelo bjo bo botse go bohle. Ka gona ka moka re swanetše go dumela gore re tseleng ya go dira setšaba sa gešo go ba seo se thopago sefoka.
Le ge go le bjalo, go no swana le Maloko a a Tlhompegago, ke lemoga taba ya gore bontšhi ka gare ga naga bo tshwenyegile ka gore naga ya gešo e tla ba e le kae gosasa. Ba tshwenya ke maemo a tšhoganetšo ao naga e ikhwetšago ka gare ga wona ka baka la go kgaoga ga mohlagase fao go sa letelwago. Ba tshwenywa ke ditiragalo tše itšego ka gare ga ikonomi go swana le go oketšega ga kelo ya mašokotšo go tšhelete, ditheko tša makhura le dijo tšeo di oketšago budiidi kudu go bao ba diilago. Ba bangwe ba belaetšwa ke seo se ka diregago ge ikonomi ya Amerika e ka gwahlafala.
Ba ipotšiša gore a na re tla kgona go šireletša demokrase ya rena le Molaotheo wa rena tšeo re di lwetšego ga bohloko. Go tshwenyega mo go hlola ke ditiragalo tša go sekišwa ga Komišinara wa Maphodisa wa Setšhaba le go fegwa mošomong ga Modaerektoro wa Botšhotšhisi bja Setšhaba, go belaela mabapi le go tšhošetšwa ga go ikemela ga kgoro tša tsheko le go bušwa ke molao, le taba ye e sepelelanago le yona ya gore go šomišwa maatla a mmušo gampe ka maikaelelo a dipolotiki.
Ba belaetšwa ke gore naga e kaba e lebane le tlhakatlhakano ya go fišwa ga ditimela tše tshela go la Tshwane, kgweding ye e fetilego.
Le ge ba dumela gore mokgatlo wo o bušago o na le tokelo ya go sepediša merero ya wona, ba tshwenywa ke gore o swanetše go tšwela pele go raloka karolo ya yona bjalo ka o mongwe wa bahlami ba bagolo ba Afrika Borwa ya demokrase, ya go se na kgethollo ya morafe, ya go se kgetholle ka bong le gona e le ya katlego. Se se lego molaleng ke gore ga ra swanela go phaela thoko matshwenyego a bjalo ditoro tša bao ba hlokago tshepo. Se bohlokwa ke go ikarabela ka tsela yeo e fago molaetša go bohle ka nageng le Afrika ka bophara, bao ba lebeletšego naga ye ka kgahlego, gore re tloga re ikemišeditše ka go aga Afrika Borwa yeo e filego batho tshepo go akaretšwa le ba dinaga tša ka ntle.
E re ke bolele ka go kgwahliša ke re nako ye ye bohlokwa setšhabeng sa gešo e nyaka gore re kopane le go feta peleng gomme re šomiši mošifa o mongwe le o mongwe go mmele wa rena wo o kopanego gore re šomanae le ditlhotlo tše re di lebilego ka moka le gore re dule re itebantšhe le toro ya rena yeo re e swareletšego ka yona go fihlela re aga Afrika Borwa yeo e akanywago go Molaotheo. Seemo sa tšhoganetšo seo se bakwago ke go kgaoga ga mohlagase se re fa tlhotlo le sebaka sa gore bjale ka setšhaba se se feletšego re kwagatše go boipiletšo bjo re sa tšwago go bo dira bja gore ka moka re ka šoma mmogo gore naga ya gešo e dule e gatela pele. Se se ra gore ka moka ge re ka lebana le dithlotlo di ka se re palele. Mme ka ge re lebane le ditlhotlo tše, tšona ka botšona di re fa dibaka!
Mabapi le se, ke nyaka go kwagatša ditebogo tša ka le thekgo mabapi le seo se boletšwego ke Mookamedi-Phethiši wa Anglo American , Cynthia Carroll, ge a be a fana ka polelo go Mining Indaba mathomong a beke e, ka Labobedi, Feberwari 5.
Bjalo ka ge Maloko a a Tlhompegago a tseba, yena o rile: “Ga ke bone mathata a kabo ya mohlagase bjalo ka bothata bjo bogolo kudu. Afrika Borwa ga e nnoši, go na le mathata a kabo ya mohlagase go diprojeke tše re beeleditšego go tšona dinageng tša go swana le Chile le Brazil.
“Ke nnete, mathata wona ke a magolo: go a rarolla go tla hloka bohlale, kudu mabapi le go šomiša maatla ka tsheketšo, le go tla ka methopo e mengwe ya go tšweletša maatla. Eupya ge ka moka re ka kopana gore re šomana le seemo se, ka moka re tla atlega – ra tšwa ntweng re se na mabadu… ye ga se nako ya go šupana ka menwanwa, eupya ke nako ya gore re šome mmogo gore re fihlele tharollo.”
Le ge go le bjalo, go a hlokega gore re tšee sebaka se gore re kgopela tshwarelo legatong la Mmušo le Eskom ka baka la seemo se sa tšhoganetšo seo se dirilego gore ka moka re lebane le ditlamorago tša go fokotšwa ga mohlagase. Ke nyaka gore gape ke leboge le baduudi ba naga bao ba kgonnego go tia ka gare ga mathata a. Mo dibekeng tše pedi tša go feta, Tona ya Diminerale le Maatla le Tona ya Dikgwebo tša Mmušo ba re hlalošeditše ka mohuta wa mathata ao re kopanego le wona le dikgato tšeo rena re ka di tšeago gore seemo se boele sekeng. Bekeng ye e fetilego Maloko ao a Tlhomphegago a bile le sebaka sa go naganišiša ka ga ditaba tše.
Nnete ke gore kgolo ya tlhokego ya mohlagase e fetile mohlagase wo re wo okeditšego mo mengwageng e mebedi ya go feta. Kabo ya mohlagase yeo e ngangegilego e dira gore o be kotsing ge go kaba le tšeo di wo šitišago gannyane. Go seemo se, re swanetše go fokotša go kgaoga ga mohlagase fao go sa letelwago ka go fokotša tšhomišo ya rena gore re dule re na le mohlagase wo o bonagalago. Bjalo ka mmušo, mošomo wa rena bjalo ke gore re kopanye batho le go fana ka boetapele mabapi le go šomiša maatla ka mokgwa wo o seketšago. Magareng ga tše dingwe re swanetše go šomiša seemo se go netefatša gore magae le ikonomi ya rena ga di senye maatla.
Go na le dikgato tše itšego tšeo di ka tšewago ke motho, lapa le kgwebo. Dikgato tše di ntše di phatlalatšwa ke Kgoro ya Diminerale le Maatla, gomme re ikemišeditše go amogela maele a mangwe ao le a mangwe le ka re fago wona gore re thušane. Mmušo o tla thoma ka lesolo la go netefatša tšhomišo ya mabone ao a sa senyego mohlagase, go ruthetša meetse ka maatla a letšatši, le go laola mohlagase wo o šomišwago ke digisara ka dintlong, go akaretšwa le go bea seemo mabapi le dintlo ka moka tše diswa tšeo di agwago. Re ipiletša go malapa ao a ka kgonago go tšea dikgato tše ka bjako gore a dire bjalo gore go seketšwe mohlagase. Go filwe taelo go meago ya mmušo ka moka gore e fokotša tšhomišo ya yona ya mohlagase gomme le ka thuša ka go hlagiša maina a bao ba sa dirego bjalo.
Dintlha ka botlalo tša dikgato tše dingwe tša kgapeletšo le tša boikgethelo go Lenaneo la Poloko ya Maatla di hlalošitšwe ke ditona gomme tšona di tla hlakišwa ka tšhomišano le batšea karolo ba bangwe pele di hlagišwa. Mabapi le hlagišo ya mohlagase, Eskom e šoma ka maatla go netefatša gore go ba le diprojeke tše dingwe tša go thuša go fehla mohlagase ka pejana. Re tšea dikgato tša go kaonafatša bokgoni bja Eskom bja go impshafatša. Re na le dihlopha tša mošomo tša tšhoganetšo tšeo di šomanago le boleng bja malahla gammogo le meepo ya malahla gape re šoma ka lebelo gore go amogelwe le go thoma ka ditešene tša go fehla mohlagase tša kgase. Dikgato tše ka moka, ge di akaretšwa le dikgato tša go boloka mohlagase, di tla kaonafatša kabo ye e tshepegilego le go dira gore re dule re na le mohlagase wo o bonagalago.
Mošomo wa Eskom wa go aga ditešene tša go fehla mohlagase, mekgwa ya go sepediša mohlagase le bokgoni bja go wo aba, o tla tšwela pele, gomme fao go kgonegago, diprojeke di tla akgofišwa. Gape, ke tla rata go leboga lefapha la poraefete ka go ikemišetša go thuša ka fao le ka kgonago. Go kopano ye ke bilego le wona le Modulasetulo wa General Electric bekeng ye e fetilego, modulasetulo o rile khampani ye e ka thuša go tšweletša dikarolwana tše di diilago ge go agwa ditešene tša mohlagase. Ka Afrika Borwa, dikhampani tše kgolo tše bjalo ka Sasol, Anglo le BHP Billiton di ntše di swere ditherišano tše di bonagalago le Kgoro ya Diminerale le Maatla le Dikgwebo tša Mmušo gore go hwetšwe ditsela tše di šomago mabapi le hlokego ya kabo ya mohlagase. Tšhomelo ye ke ya go šomišana e sego go šupana ka menwana.
Ke nyaka go tloga ke leboga indasteri ya meepo ka tsela yeo e tlogilego e thuša ka yona mabapi le go rarolla mathata a la 24 Janawari. Re tla re ka moka ra šomela go fokotša ditlamorago tše di bilego gona meepong ka baka la thaelelo ya mohlagase. Go šoma bjalo ka sehlopha le go rerišana ke karolo ye kgolo ya ka fao re ikarabelago go seemo se sa tšhoganetšo. Dihlopha tša mošomo di ntše di tsene fase di šoma go mafelo a mantšhi. Mo bekeng ye e tlago ditonakgolo tša diprofensi di tla kopana le diMeyara gore go lekwe go phethagatšwa dikgato tša go boloka maatla go boMasepala ka moka. Ba tla thekgwa ke dihlopha tša setegniki go tšwa go EDI Holdings, Eskom le Energy Efficiency Agency. Kgoro ya Mmušo wa Diprofensi le wa Selegae e tla rwala maikarabelo a dikopano tše, gomme e tla thekgwa ke dikgoro tše di rwelego maikarabelo go merero e, e lego ya Diminerale le Maatla le ya Dikgwebo tša Mmušo.
Ke tlilo bitša kopano ya Dihlopha tša Mošomo tša Presidente gomme ke tlare go se nene ka tsebiša ‘Sehlopha sa Dinkgwete tša Maatla’ seo se tla bopsago ke batho ba Afrika Borwa bao ba tsebegago e bile ba na le botsebi, gore ba thuše mmušo ka lesolo la go boloka mohlagase le go tsebiša babeeletši le metse mabapi le seemo sa nnete le gore ba ka thušang bjang gore re šomane le seemo se. Tona ya Ditšhelete go polelo ya gagwe ya bajete, o tla fana ka dintlha ka botlalo mabapi le tšhelete yeo e tlago go abelwa mananeo a go hlohleletša tsheketšo ya mohlagase le go thekga Eskom ge e ntše e aga ditešene tše diswa.
Re lebane le seemo sa tšhoganetšo, eupya, re ka efeoga seemo se ka pejana. Seemo se se tloga se hlakiša gore nako yela ya mohlagase wo montšhi wa go se ture e fetile. Eupya ka ge re beeleditše go ditešene tša mohlagase tše ntšhi re tla dula re le ketapele mabapi le mohlagase wo o sa bitšego gagolo. Re ikonomi yeo e ikemilego kudu ka meepo, Ka gona re swanela ke go tšwela pele re thekga indasteri ya meepo. Go molaleng gore ge re nyaka go tšwela pele ka go gola, re swanetše gore re thekge le indasteri ya go tšweletša. Le ge go le bjalo, go bohlokwa gore dikgwebo ka moka di boloke mohlagase. Nnete ke gore go boloka maatla go re fa dibaka tše dingwe ka ikonoming.
Ka gona a re šomišeng seemo se sa tšhoganetšo go thoma motheo wa bokamoso bjo re bo hlokago bja go boloka maatla. A re netefatšeng gore ka moka re na le seabe go šomana le mathata a a re aparetšego, gomme re hlohleletša ke tšhomelo ya go Dira ka Mokgwa wo o sa Tlwaelegago! Ye ke tšhomelo yeo re swanetšego go e bontšha ge re ntše re itokišetša dipapadi tša FIFA Confederations Cup ka 2009 gammogo le dipapadi tša Mogopo wa Lefase tša FIFA ka 2010, tšeo di tlago thakgolwa matšatši a 854 go tlogela lehono. Ke bolela ka merero ye e bohlokwa gobane go na le ba bangwe bao ba botšišago gore na re sa tla kgona go swara dipapadi tše.
Nnete ke gore ga ke na go lwala e dipelo mabapi le gore re tla phethagatša seo re se tshepeišitšego FIFA le baraloki ba lefase le barati ba kgwele ya maoto, gore re tla ba le seemo sa go swara thonamente ya maemo a godimo ya Mogopo wa Lefase wa Kgwele ya Maoto wa FIFA. Se re se kwago go tšwa go batho ka go fapafapana Afrika Borwa le ka ntle, gomme sona se bonagala go kgatelo pele yeo e dirwago tšatši le lengwe le le lengwe mabapi le ditokišetšo ka kakaretšo, ke sa gore go dirwa ka Mokgwa wo o sa Tlwaelegago: Diatla ka moka di swarišane mabapi le 2010! Gomme re swanetše go netefatša gore re tšwela pele ka tšhomelo ye.
Re tloga re lemoga gore karolo e bohlokwa ya ditokišetšo tša rena e swanetše go ba go aga sehlopha sa Afrika Borwa seo re mmogo le barati ba kgwele ya maoto, re tla ikgantšhago ka sona. Ke a tshepa gore Assosiešene ya Kgwele ya Maoto ya Afrika Borwa, bahlahli bao ba etilwego pele ke Carlos Aberto Perreira, le baraloki, ba lemoga maikarabelo ao ba a rwelego a go dira gore sehlopha sa naga e swantše go ba seo rena le Afrika ka bophara, re swanetšego go ikgantšha ka sona. Re rata go boeletša re leboga sehlopha sa diSprinbok ge se thopile mogopo wa lefase ngwageng wo o fetilego. Se se swanetše go hlohleletša Bafana Bafana le diatlete tša rena tšeo di yago go phenkgišana go la Beijing.
E re ke le be go Mananeo a ka Ntlhorong ao ke boletšego ka wona pejana.
Ka tlaleletšo go go akgofiša kgolo ya ikonomi le tlhabollo re tla phethagatša leano la Pholisi ya Indasteri. Mmušo o tla tšwela pele ka lenaneo la go godiša indasteri le go tšwela pele ka go hlola dibaka tša kgolo le tša khiro. Mabapi le se go bajetilwe tšhelete ya go lekana R2. 3 billione yeo e tlago lebišwa go dikgato tša pholisi ya indasteri le diranta tše R5 billione go go thekga pholisi ya indasteri. Ka go šoma mmogo le kgwebo le bašomi, re tla šoma ka lebelo mabapi le go dira maano a dikgato go mafelo ao a sego gona, go swana le meepo le go dira dilwana ka dimirale, didirišwa tša ka ntlong, barekiši ka go thekga barekiši potlana, go aga, indasteri ya botaki, temo le go fetoša ditšweletša tša temo.Gape re tloga re ikemišeditše go tšwela pele ka go thekga lefapha la go tšweletša dikoloi gomme re tla tšwela pele ka go bona gore thekgo yeo e fiwago Lenaneo la Tlhabollo ya Indasteri ya Dikoloi e tšwela pele.
Mabapi le ikonomi lebatong la godimong, re tla tšwela pele ka go seketša le go bona gore thekgo ya ikonomi e a gola le go fokotša go huetšwa gampe ke dilo tše di diregago ka ntle ga naga. Ka maikaelelo a go akgofiša go aga diprojeke tša motheo re tla phethagatša tšweletšo ya leano la motheo wo o feletšego, ka go gatelela go seketša maatla. Se se ra gore go tla tswalantšhwa mananeo a Dikgwebo tša Mmušo le go bea maano a motheo wa tšona, go akaretšwa go rwala dithoto, dipeipi tša go sepediša maatla, tshedimošo le dikgokagano, ditsela, meetse le mohlagase, go lebeletšwe nako le fao di lego.
Seo se akaretšago go maano a, e bile e le se bohlokwa kudu ke tegnolotši ya tshedimošo le dikgokagano e le tšeo di sepedišago mola gape di le lefapha ka botšona. Ngwageng wo re tla phethagatša go fana ka laesense le go dira gore Infraco e šome. Sentech e šetše e filwe tšhelete gore e be mong wa inthanete yeo e sego ya thapo. Ka go šomišana le mebušo e mengwe ka kontinenteng le lefapha la poraefete, re tla phethagatša mošomo wa gore megala ya ka tlase ga lewatle e thome go šoma. Gape, re nyaka go fana ka kgašo yeo e sego ya mogala go dipersente tše 50 tša baagi mafelelong a ngwaga wo. Mabapi le se, re tla ba re thoma ka leano la rena la go tšweletša Set Top Boxes, leo le tlago phethagatšwa gareng ga ngwaga wo.
Ka ge re lemogile gore tšhomelo ya mmušo e tloga e nanya mabapi le dikgopelo tša dipeeletšo go merero ya go swana le go hwetša lefase, motheo le ditekolo tša tikologo, gomme tše di ka šitiša goba tša kgontšha peeletšo, re phethile gore ka moya wa go Dira ka Mokgwa wo o sa Tlwaelegago, re hlome lefelo la go leletša go lona gore batho bao ba nyakago go beeletša le mmušo ba kgone go šala morago dikgopelo tša bona. Mošomo wo o šetše o thomile. Karolo ya Mananeo a ka Ntlhorong, a mmušo e tlago itebanya le tlhabollo ya bokgoni. Mošomo wa go lekola leswa Leano la Setšhaba la Tlhabollo ya Bokgoni bja Batho o tla phethagatšwa ngwaga wo, gomme diprojeke tšeo sehlopha sa mohlakanelwa sa mmušo, bašomi, kgwebo le diinstituti tša thuto, ka tlase ga lenaneo la JIPSA, o tla tiišwa.
Re tloga re hlohleletšwa kudu ke boithapo bjo bo tšwilego go Bahlankedi-Phethiši ba dikhampani tše 70 tšeo di lego go Johannesburg Securities Exchange, gore ba tla šoma le mmušo mabapi le tlhotlo ya hlokego ya bokgoni. Ka tlaleletšo, re tla re mo nakong ye e tlago ra tsentšha letsogo ka pejana go go kaonafatša Dikholetše tša Thuto ye e Tšwelago Pele (FET), diSETA, ra fa dikolo tše di diilago methopo, le go di lokolla mabapi le go lefiša sekolofisi, le go akgofiša tlhahlo ya mošomo ya bao ba sa tšwago go hwetša digrata tša bona. Ka tlaleletšo, ka morago gago lokiša mafokodi go Lenaneo la Thuto ya Motheo la ba Bagolo, ao re a lemogilego mo ngwageng wo o fetilego, re tla re mo kgweding ye ra thoma ka lesolo la Kha Ri Gude (a re ithuteng) la go ruta batho ba bantšhi go ngwala le go bala. Se se tla akaretša go hlahla bahlahli bao ba tlago fana ka dithuto go batho ba bagolo le baswa ba go lekana 300 000 ka ngwaga wa 2008.
Mme Spikara le Modulasetulo,
Ka gare ga mananeo a rena a ikonomi, re swanetše gore ka mehla re lekole ge eba katlego ya wona e e thuša go kaonafatša boleng bja bophelo bja batho ba Afrika Borwa ka moka, gomme a dula a le sebetša se bohlokwa go ntwa ya rena kgahlanong le bodiidi le go akgofiša phihlelo ya maikemišetšo a rena mabapi le go fokotša tlhokego ya mošomo le go fihlela bophelo bjo bo botse go bohle. Mabapi le lenaneo la go aga dintlo, bjale re kgona go aga dintlo tše 260 000 ka ngwaga, gomme go fihletšwe tumelelano le SALGA gore e thibele thekišo ya mabu ao a ka šomišetšwago go aga dintlo.
Ge re ntše re tšwela pele ka go tsentšha seatla go merero e mentšhi ya go fokotša bodiidi, re tšwela pele gape ka go šomana le mafokodi a mmalwa go akaretšwa le go feleletša Molaokakanywa wa Tšhomišo ya Lefase, go phethagatša melato mabapi le go bušetšwa lefase, thekgo go batho bao ba hweditšego mabu, go tšweletša le go phethagatša lenaneo la tlhabollo ya dinaga magae. Tše ke tše dingwe tša ditaba tšeo re tla tlogago re di tsitsinkela ngwageng wo, le go netefatša gore re fihlela maikemišetšo a re ipeetšego wona.
E nngwe ya Mananeo a ka Ntlhorong ke go tšwetša pele leano le le tseneletšego la go lwantšha bodiidi leo le lebišitšwego gagolo go karolo yeo e tlogago e amiwa ke bothata bjo. Batho ba akaretša bana, basadi, baswa, batho bao ba dulago magaeng le mekhukhung ka ditoropong, batho bao ba golofetšego goba ba na le malwetši a go se alafege gammogo le batšofadi. Magareng ga dikgato tše di šišinywago, go akaretšwa: go katološa lenaneo la mešomo ya setšhaba, go fana ka disaposidi tša khiro mabapi le go hlola mešomo go dihlopha tše itšego, go kaonafatša bokgoni bja go nyaka mošomo, go kaonafatša thuto le hlahlo, go kaonafatša ditirelo le dithoto ka gare ga metse yeo e diilago, go tšea dikgato tše di itšego mabapi le malapa ao a diilago, le go netefatša go šoma gabotse ga dibopego tše di thekgago basadi le mafapha a mangwe. Magareng ga tše dingwe, re tla lebelela taba ya bong gore re kaonafatše dikarolo ka moka tša maatlafatšo ya basadi.
Go na le projeke yeo mošomo wa yona e lego go lekola gore na dikgato tše di tšewago mabapi le bana bao ba sa šireletšegago ba mengwaga e ka tlase ga 14, di a šoma. Eupya seo re dumelelanago ka sona ka moka ga rena ke gore setšhaba le batho bao ba diilago ba ka se kgone go emela maano le ditherišano le diworkshop le ge e le gore tše ka moka di bohlokwa. Se se kgahlišago ke gore dikgato tše di ka tšewago ke tšeo mmušo o ntšego o di tšea le ge e le gore ga tša kopana ka botlalo. Bjale ge, go ya ka moya wa go Dira ka Mokgwa wo o sa Tlwaelegago, mmušo mo ngwageng wo o ikemišetše go tseba malapa le batho bao ba itšego bao ba tlogago ba hloka, gammogo le go tšea dikgato tše di tla thušago, mo nakong e kopana, gore di fokotše bodiidi.
Mabapi le se, re tla hloka Ngwako wa Ntwa wa Setšhaba, wa Ntwa Kgahlanong le Bodiidi gomme wona o tla akaretša dikgoro tša go swana le ya Thlabollo ya Setšhaba, Mmušo wa Diprofensi le ya Selegae, Kgwebo le Indasteri, Temo le Merero ya Lefase, Mešomo ya Setšhaba le Maphelo gammogo le dibopego tša tshepedišo ka diprofensing le ka metseng, tšeo di tlago šoma le mekgatlo yeo e sego ya mmušo, le kgwebo gore go hwetšwe dikgato tše di ka tšewago go malapa ao itšego le go a phethagatša ka bjako. Re tla re mo ngwageng wo ra šomana le dilo tše itšego tšeo di lego ka nthlorong le gona di le bohlokwa go ntwa kgahlanong le bodiidi, gore batho ba be karolo ya metse le ikonomi. Dikgato tše ke:
* Go akgofiša diphethogo tša lefase le tša temo ka maano ao a tseneletšego a go ikhweletša lefase, phethagatšo e kaone ya ditirelo tša go thekga balemi, le go kaonafatša ditšhelete tša lenaneo la MAFISA gore le kgone go fana ka dikadimo tše nnyane tša temo, re tla lebiša gagolo go mafelo ao a nago le batho ba bantšhi bao ba dulago dipolaseng, gammogo le bao ba tšhošetšwago ka go khudušwa: gape re nyaka go oketša dikgwebo tša ba baso go temo ka dipersente tše tlhano ka ngwaga, le go oditwa ga bong bja lefase go tla akgofiša.
* Bajete e tla oketšwa mabapi le batšofadi ka go lekantšha mengwaga ya go hwetša phenšene gore e be 60, gomme se se tla hola banna bao ba ka bago ba halofo ya millione.
* Go tlhatloša maitekelo ao a šetšego a thomilwe mabapi thušo go dikhoporetivi le dikgwebo tše nnyane gagolo tšeo di amago basadi, gomme kgatelelo e go go hwetša mebaraka le go fa tlhahlo, go akaretša le go di kopanya le dikgwebo tšeo kgale di le gona.
* Go tlhatloša lenaneo la Mešomo ya Setšhaba leo le Katošolotšwego, leo ka go feta maikemišetšo ao le bego le beetšwe wona, le bontšhitšego gore le kgona go amogela batho ba baswa: se se tla akaretša koketšo ya baswa go mananeo a go kaonafatša dinolofatši tša setšhaba, go oketša palo ya bana bao ba ngwadišitšwego go mananeo a Tlhabollo ya Bana ba Bannyane gabedi gore ba fihlele 600 000 ka go oketša mafelo a maswa a 1 000 ao a nago le barutiši ba go feta 3 500 bao ba hlahlilwego le go hirwa, le go oketša palo ya bahlokomedi. Tšhelete yeo e ka bago R1 billione e tla abelwa diprojeke tšeo di welago ka tlase ga Lenaneo la Mešomo ya Setšhaba leo le katološwego; le gore
* Tšweletša mokgwa wa ditšweletšwa tšeo di tlago wela ka tlase ga lenaneo la go rekwa ke mmušo go tšwa go dikgwebo tše nnyane, tša magareng le dikgwebopotlana; gomme ka go šomiša Ajensi ya Tlhabollo ya Kgwebo tše Nnyane, go tla bewa mokgwa o maatla wa dira gore batho ba lefiwa pele go feta matšatši a 30.
Gape re tla kopanya lenaneo gore re akgofiše kago ya mafelo a go dula ya batho, gomme maitekelo a tla lebišwa kudu go go akgofiša kabelo ya meetse, tshepedišo ya matlakala le mohlagase go bohle, gore ka ngwaga wa 2014, re swanetše go ba re na le mafelo a a hlomphegago a go dula a batho le gore batho ka moka ba swanetše go hwetša ditirelo.
Go akgofiša lesolo la rena la go fihlela bophelo bjo bokaone go bohle go akaretša go phethagatša fao go tseneletšego ga Leano la Setšhaba la Twantšho ya HIV le Aids. Gape re ikemišeditše gore mo ngwageng wo re fokotše palo ya batho bao tshelago go nwa dihlare tša TB go tloga go dipersente tše 10 go ya go šupa, re hlahla badiredi ba go lekana 3 000 ba maphelo bao ba tlago šomana le go laola bolwetši bjo le go netefatša gore TB ya go gana ditlhare tše ntšhi le ya go ganana le di dihlare tše maatla e a alafiwa. Re nyaka go phethagatša lenaneo la mokgwa wa dithušo go batho, ka go šomiša le ditherišano tšeo re bilego le tšona le badirišane mmogo. Ka ge re kopanya diatla gomme re itokišetša go Dira ka Mokgwa wo o sa Tlwaelegago re swanetše gore gape re nabiše ditherišano mabapi le dilo tše di hlalošago semelo sa rena bjalo ka setšhaba.
Dilo tšeo tše pedi ke tše di latelago:
Sa mathomo ke gore go swanetše go ba le keno yeo e tlago dirwa ke bana ba sekolo goseng ge ba kgobokane, gammogo le go Ithaopa ga Baswa mabapi le botse bja go itshwara gabotse le go swaragana bjalo ka batho ba Afrika Borwa. Tona ya Thuto o tla bolela ka botlalo mabapi le se, mo bekeng ye e tlago. Se sengwe ke taba ya maina a mafase le a mafelo, ao a hlokago tšhomelo yeo e feletšego go ralala diprofensi ka moka gore re tle re be motheo wa diphethogo tšeo di šišintšwego. Re tla ragola tšhomelo ye e kopanego go se nene, ka go latela Khansele ya Maina a Mafelo ya Afrika Borwa gomme le diKomiti tša yona tša Diprofensi.
Mme Spikara le Modulasetulo,
Ge re be re bolela go Kopano ya Mohlakanelwa ya Palamente mo ngwageng wo o fetilego, re ile ka moka ga rena ra kwagatša go tshwenyega ka ga go ata ga bosenyi, le gore seemo o ka re se befela pele kudu mabapi le polawo seo e bego e le go fapoga go setlwaedi go tlogela ge re hweditše demokrase ya rena. Mo ngwageng wo o fetilego re ile ra thoma go rerišana le kgwebo le ba bangwe mabapi le go batla ka tsela ye e feletšego ya go kaonafatša mokgwa wa rena wa go lwantšha bosenyi ka botlala.
Ka go latela moya wa go Dira ka Mokgwa wo o sa Tlwaelegago, Kabinete e dumetše gore re tliše diphethogo tšeo di hlokegago gore re tle ka mokgwa o moswa, wa sebjalobjalo wo o šomago gabotse wa go lwantšha bosenyi. Magareng ga tše dingwe, go tla ba le sebopego sa go sepediša le go laola go lebato le lengwe le le lengwe, go tlogela go la setšhaba go fihlela ka la selegae, gomme go tla kopanywa boahlodi, bomagistrata, batšhotšhisi, ditirelo tša tsokollo le Legal Aid Board le dibopego tše dingwe go akaretšwa le go tiiša Diforamo tša Motse tša Maphodisa. Bjalo ka ge Maloko ao a Tlhomphegago a lemoga tše dingwe tša dikgato tše di šetšego di phethilwe; eupya re dumela gore ge ka moka ga tšona di šetše di phethagatšwa ka go thušana le ka mokgwa wo o feletšego, ditlamorago e tla ba tše di bonagalago mabapi le go lwantšha bosenyi. Ditona tša Sehloha sa Toka, Thibelo ya Bosenyi le Polokego di tla naba mabapi le taba ye mo bekeng ye e latelago.
Gape, mo ngwageng wo, re tla feleletša mošomo mabapi le Melaokakanywa ya go fetoša boahlodi ka go rerišana le baahlodi le bomagistrata, ra phethagatša leano leo le lebišitšwego go taolo ya mellwane le polokego, le go fa Lengwalo la Badirwa sehlabelo bophelo, ra lebeledišiša taba ya basenyi ba go ipoeletša, le go phethagatša dikgato tše di itšego go ya ka ditshwayo tša Khomišene ya Nnete le Poelano. Ka go latela boikarabelo bja rena bja go lwantšha bosenyi bja dihlopha, gammogo le go ela hloko ditshwayo tša Khomišene ya Semolao ya Khampepe mabapi le tšhomelo le bodulo bja Dairektoreiti ya Ditiro tše di Kgethegilego gammogo le ditherišano tše di tšwelago pele mabapi le taba ye, go akaretšwa le le go kaonafatša Mokgwa wa twantšho ya Bosenyi, re tla re ka Matšhe ngwageng wona wo ra ikopanya le Palamente mabapi le molao le dikgato tše dingwe tša go tiiša bokgoni bja rena bja go lwantšha bosenyi bja dihlopha.
Seo se tla re tlhatlago mabapi le go tšea dikgato tše, ke boithapo bja mmušo bja go lwantšha bosenyi bja dihlopha le go kaonafatša bolaodi le go šoma gabotse le tshepedišo ya diAjensi tša go phethagatša molao. Se bohlokwa kudu ke gore re fenye ntwa kgahlanong le bosenyi re swanetše go swarišana, ka moka ga rena bao re hlomphago molao, ka go latela theo ya go dumela go pušo ya molao, go hlompha boahlodi bja rena le go šireletša ditokelo tša botho, tšeo Molaotheo wa rena o rego re di obamele tšatši ka letšatši le go dipolelo tša rena.
Maloko a a tlhomphegago;
Re tlilo tšwela pele ngwageng wo ka go kaonafatša tšhomelo ya mmušo gore o kgone go fihlela maikarabelo a wona mabapi le badudi. Gabotsebotse moya wa go Dira ka Mokgwa wo o sa Tlwaelegago, o swanetše go aparela ka moka bao ba nago le lehlogonolo la go šomela mmušo. Go na le dilo tše bonolo eupya tše bohlokwa tšeo re swanetšego go šomana le tšona, bjale ka karolo ya maitekelo a go kaonafatša tšhomelo le bokgoni bja mmušo. Sa mathomo, re dumelelane ka mmušong gore dibaka tše bohlokwa di swanetše go tlatšwa pele go feta dikgwedi tše tshela ge di se no bulega. Kgoro ya Bodirela Mmušo e tla ba le mokgwa wa go bea leihlo go bona ge eba se se a direga. Sa bobedi, ka Mei ngwaga wo mongwe le wo mongwe (gape pele go feta dikgwedi tše pedi ka morago ga go fela ga ngwaga wa ditšhelete, go lebato la mmušo wa selegae) balaodi ka moka ba maemo a magolo ba swanetše go ba ba tladitše Ditumelelano tša bona tša tšhomelo le balaodi ba bona ba maleba. Ofisi ya Khomišene ya Bodirela Mmušo e tla tla tla ka mokgwa wa go bea leihlo mabapi le se.
Gape, ka go lemoga gore Kgoro ya Merero ya ka Gare ga naga e ama bophelo bja modudi o mongwe le o mongwe, re tla re mo ngwageng wo ra tšwela pele ka go phethagatša leano la go fetoša Kgoro bjale ka ge le amogetšwe ke Kabinete. Se se tla akaretša go kaonafatša mokgwa o moswa wa dikhomputara, go hlahla bašomi mabapi le se, le go tloša maloko ao a tletšego bomenemene gammogo le go leka dikarata tše diswa tša di ID. Kaonafatšo ya tšhomelo go bodirela mmušo gape e laolwa ke boleng bja boetapele go tšwa go balaodi ba phethagatšo le balaodi ba maemo a godimo. Gape go bohlokwa go dira gore badirela mmušo ba dirwe gore ba ithaope mešomong ya bona gomme wo ke mošomo wo o lego diatleng tša boetapele, badirela mmušo ka bo bona le diunione tša bašomi.
Ka go latela se, re tla ba le Kopano ya Lefapha la Bodirela Mmušo mmogo le diunione gore re šomane le merero ye gore moya wa Batho Pele o hwetše go ikwagatša ga maleba fao go abiwago tirelo ya mmušo. Ka go šoma le badirišane mmogo ba bangwe, re tla netefatša gore mafelelong a ngwaga, Lenaneo la Twantšo ya Bobodu la Setšhaba le tla amogelwa, le gore dikgato di tla amogelwa ke kgwebo yeo e ipopilego. Go mmušo wa selegae re tla thuša bomasepala ba mathomo ba 150 gore ba tšweletše maano a bona a go lwantšha bobodu. Re tla tšwela pele mo ngwageng wo go tiiša maitekelo a mmušo wa selegae a go tiiša mmušo wa selegae ka go latela maano a mengwaga e metlhano a Mmušo wa Selegae. Ka maikaelelo a go netefatša go bea leihlo fao go tšwelago pele, SALGA e ithaopile gore e tla fana ka dipego tša kotara ka kotara mabapi le seo se dirwago.
Ka maikaelelo a go kaonafatša tirelo yeo e fiwago go mafapha ao a sa šireletšegago bjalo ka bagale, basadi le baswa, re tla kaonafatša dibopego tšeo di filwego maikarabelo a go dira mešomo yeo le go lekola dithulaganyo tša maleba, go akaretšwa le go lekola dibopego tša mmušo tšeo di hlometšwego gore di šomane le tlhabollo ya baswa le maatlafatšo. Ditlhotlo tše gantšhi re kopanago le tšona mošomong di bakwa ke mafokodi ao a lego gona mabapi le go thulaganya. Ka nako ye, bjalo ka karolo ya Mananeo a ka Ntlhorong, re tla re mo nakong ye e tlago ra feleletša mošomo wo o tla re kgontšhago go kaonafatša bokgoni bja mmušo bja go tšweletša maano ao a kgonegago a bile a feletše, ao a tlago akaretša dikarolo tša mmušo ka moka.
Maloko a a tlhomphegago;
Lenaneo leo le re le hlalošitšego le akaretša go ithaopa fao naga ya gešo e nago le gona le boetapele bja kontinente ka mokgwa wa go Lekolana magareng Dinaga. Ngwageng wo re ikemišeditše go hlohleletša lenaneo la Afrika, re tla rata go tiiša dibopego tša Afrika, go akaretšwa le Unione ya Afrika le lenaneo la yona la NEPAD. Se re tla se dira, ka go hlohleletša ke kganyogo ye e swanago ya batho ba kontinente mabapi le go kopana fao go tseneletšego ka go mabato ka moka a kontinente. Se bohlokwa ke gore re lebelele dibopego tša dilete tšeo di šomelago go kopanya dilete tša kontinente.
Re tšwela pele ka boithapo go kgwebišano ye e lokologilego magareng ga dinaga tša Borwa bja Afrika, gomme re tshepa gore re tla kgona go šomiša bodulasetulo bja rena bja Seboka sa Tlhabollo sa Dinaga tša Borwa bja Afrika (SADC) ka mengwaga ya 2008/2009 gore re tšwetše pele maitekelo a rena mabapi le se. Gape re tla tšwela pele ka ditherišano tša mahlakore a mabedi le baagišane gammogo le Unione ya Dinaga tša Europa, ka gare ga motheo wa Unione ya Afrika, go netefaša gore ditherišano mabapi le Ditumelelano tša tšhomišano ya tša Ikonomi, di phethagatšwa ka pela ka fao go ka kgonegago, gomme di lebišitšwe go go tlhabolla selete sa gešo.
Mo ngwageng wo o fetilego, re ile ra phethagatša mošomo wo re bego re wo file ke SADC wa go thuša boetapele bja Zimbabwe gore bo hwetše tharollo go ditlhotlo tšeo bo lebanego le tšona. Re ile ra ba le sebaka sa go ala pego go baetapele ba SADC kopanong ya AU go la Addis Ababa mabapi le taba ye. Ka kakaretšo bao ba amegago go ditherišano ba fihletše tumelelano yeo e feletšego mabapi le merero yeo ba bego ba šomana le yona. Ye e akaretša dilo tša go swana le Molaotheo, polokego, diphatlalatši le melao e mengwe yeo go bego go ngangišanwa ka yona nako e telele. Melao yeo e amegago e šetše e amogetšwe ke Palamente, go akaretšwa le diphethošo tša molaotheo tšeo di hlokegago. Seo se šetšego ke taba ya tshepedišo yeo e amago gore Molatheo wo o amegago o tla amogelwa bjang.
Mmogo le Dihlogo tša Dinaga le Mebušo tša SADC re lakaletša batšeakarolo go Ditherišano tša Zimbabwe ka ge ba tloga ba bile le katlego gape re hlohleletša gore ba tšwele pele ka go šoma mmogo gore ba rarollo merero ya tshepedišo yeo e šetšego. Bjale ka ge re kgopetšwe ke Dihlogo tša Dinaga le Mebušo tša SADC re ikemišeditše go tšwela pele re thuša Zimbabwe go ditherišano tša yona. Gape re lakaletša batho ba Zimbabwe katlego go dikgetho tšeo ba tla di swarago ka la 29 Matšhe. Kamano ya rena ya mahlakore a mantšhi le naga ya Democratic Republic of Congo e tla tšwela pele ka ge re nyaka go ba le seabe go khutšo yeo e tla bago ya go ya go ile, le go phethagatša lenaneo la Kago Leswa le Tlhabollo.
Mmušo o tloga o thekga mošomo wo o dirwago go la Kenya, Chad, Burundi le Darfu go la Sudan, Western Sahara, Cote d’voire, Somalia, Comoros le Central African Republic, gore go hwetšwe khutšo. Dipolao tše di diregago go la Kenya le Chad, di tloga di re tshwenya kudu, gomme tše ke dilo tše di re bušetšago morago mabapi le kgatelo pele yeo re ye dirilego mapapi le go tsošološa Afrika. Re dira boipiletšo go maAfrika ka moka gore a re direng tšohle tšeo di kgonegago gore re fediše dikhuduego tše. Re tla tšwela pele ka go phethagatša mešomo ya rena go Khansele ya Tšhireletšo ya Dinaga tše di Kopanego. Se bohlokwa mo ke go tiiša tšhomišano magareng ga Khansele ya Tšhireletšo ya Dinaga tše di Kopanego le Khansele ya Khutšo le Tšhireletšo ya Unione ya Afrika.
Ka maikemišetšo a go hlohleletša bophelo bjo bobotse go batho ka moka, kudu go dinaga tše di sa tlhabologago, re tla itebantšha kudu le go tiiša go tšea karolo ga rena go diforamo tša India-Brazil, South Africa, tšhomišano e mpsha ya Asia le Afrika, Seboka sa Dinaga seo se sa Sekamelogo ka Thoko, dinaga tša Group 77 le dipoledišano tša go hlohleletša ditherišano tša ditumelelano tša kgwebišano tša SACU-Mercusor. Gape re tla tšwela pele ka go ba le seabe go phethagatšo ya maikemišetšo a Tumelelano ya Kyoto ya Phethogo ya Leratadima, le go fa thekgo go ditherišano WTO Doha Development Round. Ngwageng wo re keteka ngwaga wa bolesome wa dikamano tša sediplomata le naga ya People’s Republic of China. Dikamano tše di bago gona dikarolong tša go fapafapana tša mebušo le batho di tiiša taba ya gore kamano ya China le Afrika Bowa ya Kgolo le Tlhabollo ya kamano ye bohlokwa ya hlomphano yeo e tlago gola go tšwela pele.
Mo ngwageng wo o tlago, Afrika Borwa e tla swara Khonferense ya go Lekola leswa phethagatšo ya diphetho tšeo di ilego tša tšewa go Khonferense ya Lefase ya Twantšho ya Bosemorafe ka 2001. Re a dumela gore ka baka la go hloya bosemorafe le ditlamorago tša bjona, mebušo le batho ba lefase di tla šoma mmogo le rena gore Khonferese ya go Lekola leswa e fihlela maikemišetšo a yona. Maikarabelo a a lefase, go akaretšwa le go swara papadi tša Kgwele ya maoto tša Mogopo wa Lefase tša 2010, di bontšha tshepo yeo batho ba lefase ba nago le yona godimo ga naga ya rena, bjalo ka motšeakarolo o bohlokwa go merero ya batho ka moka. Eupya se ga sa swanela go tšeelwa fase.
Ke a tshepa gore ka tlase ga Khansele ya Lefase ya go Rekiša, ba Kgwebišano le Dipeeletšo Afrika Borwa (TISA), ba tša Boeti Afrika Borwa le diajensi tše dingwe re tla re ka moka ra kopanya diatla gomme ra tsebišia lefase ka ga moya wa go Dira ka Mokgwa wo o sa Tlwaelegago, le go tšwela pele re šomela go aga setšhaba seo se hlokomelago le seemo seo se tla dirago gore lefase le kopane mo gore le keteke botho ka ngwaga wa 2010.
Mme Spikara, Modulasetulo le Maloko a a tlhomphegago;
Ke boletše ka moka tšeo ke bego ke swanetše go di bolela, bjalo ke swanetše gore ke boeletše potšišo ya gore: na maemo a setšhaba ke afe ge re lebile go ngwaga wa 2008! Se ke se tsebago ebile nka se bolela ke tletše tshepo ke gore: le ge ditlhotlo tša nako ye re lego go yona di ka ba bjang, re sa le mo tseleng! Ke bolela se ntle le go lwa le dipelo ka ge ke tseba gore batho ba Afrika Borwa ba kgona le gona ba ikemišeditše go kopana le ditlhotlo tša histori gore re šomiše mešifa ya rena ka moka, re ikarabela go ditlhotlo tšeo di lebanego le setšhaba, go akaretšwa le tšeo di lebanego le ikonomi, seemo sa ikonomi le dipolotiki Afrika le go gongwe, le go šomiša dibaka tšeo di tlilego ka baka la kgatelo pele ya naga ya gešo mo mengwageng ye e fetilego ye lesomenne.
Ka go kopanya diatla tša rena ka moka, le go ithaopa go dira ka mokgwa wo o sa tlwaelegago e bile o šoma gabotse, re tla tšwetša pele mošomo wa go aga ka leswa le tlhabollo, le go wo iša mabatong a godimo.
Ke a leboga.
Issued by: The Presidency


c: text/html

text:
Ke Bomang Bao ba Dirago Thato ya Jehofa Lehono?
Dihlatse tša Jehofa di hwetšagala lefaseng ka moka le ditšong ka moka. Ke’ng seo se kopantšego meraforafo ye?
Thato ya Modimo ke Eng?
Modimo o nyaka gore thato ya gagwe e botšwe batho lefaseng ka moka. Thato yeo ke eng, gona ke bomang bao ba e rutago ba bangwe lehono?
Dihlatse tša Jehofa ke Batho ba Mohuta Mang?
O tseba Dihlatse tša Jehofa tše kae? O tseba’ng ka rena?
Ke ka Baka la Eng re Bitšwa Dihlatse tša Jehofa?
Ela hloko mabaka a mararo a gore re amogele leina le le lefsa.
Therešo ya Beibele e Ile ya Utollwa Lefsa Bjang?
Re ka tseba bjang gore re hweditše therešo yeo e lego ka Beibeleng?
Ke ka Baka la Eng re Ile ra Tšweletša Phetolelo ya Lefase le Lefsa?
Ke’ng seo se dirago gore Beibele ye e se swane le diphetolelo tše dingwe?
O tla Hwetša Eng Dibokeng tša Rena tša Bokriste?
Re kopana gotee gore re ithute Mangwalo le go kgothatšana. O tla amogelwa ka borutho!
Go Kopana le Bakristegotee go re Hola Bjang?
Lentšu la Modimo le kgothaletša Bakriste go gwerana. Ithute kamoo segwera se bjalo se ka go holago ka gona.
Diboka tša Rena di Swarwa Bjang?
Na o kile wa ipotšiša seo se diregago dibokeng tša rena? Ga go pelaelo gore o tla kgahlwa kudu ke thuto ya Beibele ya maemo a godimo yeo o tlago go e hwetša moo.
Ke ka Baka la Eng re Apara Gabotse ge re Eya Dibokeng tša Rena?
Na Modimo o na le taba le gore re apara’ng? Ithute ka melao ya motheo ya Beibele yeo e re thušago go kgetha diaparo le go itokiša.
Tsela e Kaonekaone ya go Lokišeletša Diboka tša Rena ke Efe?
Go lokišeletša diboka tša rena e sa le pele go tla go thuša gore o tle o holege ka botlalo.
Borapedi bja Lapa ke Eng?
Ithute kamoo tokišetšo ye e ka go thušago ka gona go batamela go Modimo le go matlafatša lapa la gago.
Ke ka Baka la Eng re Eya Dikopanong tše Dikgolo?
Re ba le dikopano tše tharo ngwaga le ngwaga. O ka holwa bjang ke dikopano tše?
Modiro wa Rena wa Boboledi o Rulagantšwe Bjang?
Re latela mohlala wa Jesu ge a be a le mo lefaseng. E mengwe ya mekgwa ya go bolela dibata tše tše dibotse ke efe?
Mmulamadibogo ke Eng?
Dihlatse tše dingwe di fetša diiri tše 30, 50 goba go feta moo kgwedi le kgwedi di bolela ditaba tše dibotse. Di tutueletša ke’ng go dira bjalo?
Babulamadibogo ba na le Dikolo Dife?
Bao ba fetšago nako e ntši ba le modirong wa go bolela ka Mmušo wa Modimo ba diretšwe dikolo dife tše di kgethegilego?
Bagolo ba Hlankela Phuthego Bjang?
Bagolo ke banna bao ba gotšego moyeng bao ba etelelago pele ka phuthegong. Ba thuša ka ditsela dife?
Bahlanka ba Bodiredi ba Kgatha Tema Efe?
Bahlanka ba bodiredi ba thuša gore dilo di sepele ka thelelo ka phuthegong. Ithute kamoo modiro wa bona o holago bohle bao ba tlago dibokeng.
Balebeledi ba Basepedi ba re Thuša Bjang?
Ke ka baka la’ng balebeledi ba basepedi ba etela diphuthego? Diketelo tša bona di ka go hola bjang?
Re Thuša Bana Babo Rena ge ba le Tlalelong Bjang?
Ge go eba le masetlapelo, gateetee re rulaganya go thuša bao ba kgomilwego ke seo ka dilo tša nama le go ba homotša moyeng. Re dira seo ka ditsela dife?
Mohlanka yo a Botegago le wa Temogo ke Mang?
Jesu o ile a holofetša gore o be a tla kgetha mohlanka yo a bego a tla re nea dijo tša moya ka nako e swanetšego. Dijo tšeo re di hwetša bjang?
Sehlopha se Bušago se Šoma Bjang Lehono?
Lekgolong la pele la nywaga, sehlopha se senyenyane sa bagolo le baapostola se be se hlankela e le sehlopha se bušago sa phuthego ya Bakriste. Go thwe’ng ka lehono?
Bethele ke Eng?
Bethele ke lefelo la moswananoši leo go lona go dirwago modiro wa bohlokwa kudu. Ithute ka bao ba šomago moo.
Go Dirwa Eng Ofising ya Lekala?
Batho ka moka ba amogelegile go tlo boga diofisi tša rena tša makala. Re go kgothaletša go dira seo!
Kamoo Dikgatišo tša Rena di Ngwalwago le go Fetolelwa ka Gona
Re tšweletša dikgatišo ka maleme a ka godimo ga a 600. Ke ka baka la’ng re itapiša gakaakaa?
Modiro wa Rena wa Lefase ka Bophara o Thekgwa Bjang ka tša Ditšhelete?
Ke’ng seo se dirago gore mokgatlo wa rena o se swane le madumedi a mangwe tabeng ya go thekgwa ka ditšhelete?
Diholo tša Mmušo
—Ke ka Baka la Eng di Agwa le Gona di Agwa Bjang?
Ke ka baka la’ng mafelo a rena a borapedi a bitšwa Diholo tša Mmušo? Ithute ka mo go oketšegilego kamoo meago ye yeo e sego ya mabaibai e thušago diphuthego tša rena.
Re ka Thuša Bjang go Hlokomela Holo ya Rena ya Mmušo?
Holo ya Mmušo yeo e hlwekilego le go hlokomelwa gabotse e tliša letago go Modimo wa rena. Go dirilwe ditokišetšo dife gore go hlokomelwe Holo ya Mmušo ya lefelong la geno?
Re ka Holwa Bjang ke Bokgobapuku bja Holong ya Mmušo?
Na o ka rata go dira nyakišišo e itšego bakeng sa go oketša tsebo ya gago ya Beibele? Eya bokgobapukung bja Holong ya rena ya Mmušo!
Ke Eng Seo se ka Hwetšwago Wepesaeteng ya Rena?
O ka ithuta mo go oketšegilego ka rena le ka ditumelo tša rena gotee le go hwetša dikarabo tša dipotšišo tša gago tša mabapi le Beibele.
Na o tla Dira Thato ya Jehofa?
Jehofa Modimo o go rata kudu. O ka mmontšha bjang gore o nyaka go mo kgahliša letšatši le letšatši?

robotstxt: allowed

filter: keep


text:
Copyright 2016 © Let’s Edit. All rights reserved.
012 753 3670
DATE &
CALENDAR
Let’s Edit your document by giving it a professional touch!
Ke maikemišetšo le go rata ga rena go thuša badiriši ba rena go ba le dingwalwa tšeo di hlokotšwego gabotse le tše di hlwekilego ka go kganya. Dingwala tše dingwe ga di hlokomelwe ka gobane ga di fihliše molaetša wo mongwadi a ikemišeditšego go o fihliša ka go šomiša Seisemane sa maleba (go fa mohlala, baithuti ba ka otlwa ka lebaka la ge ba šomiša polelo ye e sa kgahlišego). Re nyaka go maatlafatša bobedi batho le dikgwebo gore di be le dingwalwa tše di lebelelegago di le tša sephrofešenale tše ba ka ikgantšhago ka tšona – ka dinako ka moka, nako ye nngwe le ye nngwe!
Mabapi le MORULAGANYIMOGOLO wa Rena
KHOMOTSO BOPAPE
Morulaganyimogolo wa rena o ile a akaretšwa ka dipukung tša direto tše mmalwa tše di gatišitšwego ka Afrika Borwa, ka United Kingdom le ka United States of America. Ka 2004, o ile a emela Afrika Borwa ka Walt Disney World Resort, ka Orlando, Florida, USA, fao a ilego a abelwa metale wa “Boditšhabatšhaba wa Moreti yo a nago le Bokgoni”, gammogo le sebjana sa “Katlego ya Maemo a Godimo ka Theto”. O hweditše kgrata ya gagwe ya mathomo ka Yunibesithing ya Pretoria.
Bjalo ka mongwadi wa boditšhabatšhaba, o ile a akaretšwa, magareng ga tše dingwe, ka dipukung tša boditšhabatšhaba tše di latelago:
Ka Afrika Borwa, mošomo wa gagwe o gatišitšwe ke Poetry Institute of Africa.
Mošomo wa gagwe o akareditšwe, magareng ga tše dingwe, ka dipukung tše di latelago tša Afrika Borwa:
Ka maitemogelo a gagwe a boditšhabatšhaba, o ka ba le boitshepo ka botlalo bja gore mošomo wa gago o ka diatleng tše di nago le bokgoni.
MABAPI LE RENA
Editing is not an expense – it’s an investment!
“[Mna Bopape] o ile a rulaganya Taodišathuto ya yo mongwe wa baithuti ba ka ba Kgrata ya Mastase. Gape o ile a rulaganya athekele ya ka pele ga ge nka e romela go yo gatišwa ka tšenaleng ya thuto moše wa mawatle. Ke ile ka makatšwa ke maikutlo a gagwe a makaone le maemo a godimo a bophrofešenale ge a šoma le badiriši. Boleng bja mošomo wa gagwe wa go rulaganya taodišathuto gammogo le ga athekele ya ka go a retega.
“Keletšo le ditshwaotshwao tša gagwe di be di kwagala. Ke ile ka kgahlwa ke šedi ya gagwe e kgolo go peakanyo ya dingwalwa tše ka bobedi, go akaretšwa le mekgwa ya go tsopola bangwadi ba bangwe. Ga ke na pelaelo ka mogopolong wa ka gore badiriši ba gagwe ba bangwe ba thabišitšwe ke boleng bja mošomo wa gagwe go swana le nna. Nka se senye nako go romela mešomo ya ka ye mentši go yena ka moso mo go sa fetšego pelo.”
– Mofahlošimogolo ka Yunibesithing ya Central Technology
“Ke leboga lebelo le tsepelelo yeo o dirago dilo ka tšona. O nyakile go ba motho yo a šomago ka mehlolo!”
– Moithuti wa dithuto tša Bongaka go tšwa ka Yunibesithing ya Pretoria
“Ke leboga kudukudu. Ke kgona go go bona gabotse fao o šomilego gona pampiring. O mophološi. Bjale ke swanetše go e fetša. Ga ke dumele gore o kgonne go hwetša diphošo tše ntši ka tsela ye *a uta*”.
– Moithuti wa Kgrata ya Master of Informatics go tšwa ka Yunibesithing ya Pretoria
“Ke tloga ke leboga kudu gore o dirile ka fao o ka kgonago ka gona go fihlelela letšatši la ka la mafelelo la kgauswi la go nyakega ga mošomo gomme wa lokiša dikgopolo tša ka tše di bego di hlakahlakane. Ke leboga mošomo wo mokaone!!”
– Moithuti wa Kgrata ya Master of Management in Finance and Investment go tšwa ka Wits Business School
“Ke leboga mošomo wa gago o mokaone kudu – Ke tla šišinya kgwebo ya gago go ... baithuti ka moka ba dinyakišišo bao ke ba tsebago. Ke leboga kudu! O ile wa tloga o mphološa! Ipshine ka mafelelo a beke ao a go swanetšego kudu!”
– Moithuti wa Kgrata ya MBA (Master of Business Administration) go tšwa ka Yunibesithing ya Free State (UFS) Business School
“Ka 2012, ke ile ka šomiša ditirelo tša Letsedit go rulaganya taodišathuto ya ka ya MSc (wa Khemistri). Ke ile ka kgotsofatša ke boleng le nako e kopana ye e ba tšerego go rulaganya taodišathuto ya ka. Tšhelete ye ba e lefišitšego go dira tirelo ye e be e tloga e kwagala. Ke ile ka retwa ke bahlahlobi ba ka mabapi le polelo ye e bego e kgahliša le dilo tša popopolelo ya taodišathuto ya ka yeo ke se nago le pelaelo ya gore e bile le seabe sa gore ba nkabele meputso ya maemo a godimo. Ke tla šišinya Letsedit ka ntle le go dikadika.”
– Moithuti wa Kgrata ya Master of Science (in Chemistry) go tšwa ka Yunibesithing ya North-West
“Ke leboga ge o šomile gaboima, ke kgona go bona gore o o badile ka šedi kudu.”
– Moithuti wa Kgrata ya MBA go tšwa MANCOSA (Management College of Southern Africa)
“Se ke go tiišetša gore Mna Khomotso Bopape o ile a rulaganya taodišathuto ya ka ya MBA ye ke bego ke e dira le Regenesys Business School ka bophrofešenale gomme ka lebaka le o phethagaditše dinyakwa tša morulaganyi wa sephrofešenale.
“Ke tla šišinya khamphani ya gagwe go moithuti ofe goba ofe yo a nyakago go dira dithuto tša gagwe tša MBA goba tša PhD gore a šomiše ditirelo tša gagwe tše di lego tša boleng bja maemo a godimo, yo a laetšago bophrofešenale ebile o na le tsebo ya go rulaganya ditaodišathuto dife goba dife.”
– Moithuti yo a phethilego dithuto tša MBA ka Regenesys Business School yo mo lebakeng le a beakanyago go ingwadišetša dithuto tša gagwe tša PhD
“Ke tloga ke leboga tirelo ya gago ya ka pela. Ke emetše go dira tše ntši tša go swana le tše le wena.”
– Mofahloši ka Tshwane University of Technology (TUT)
“Se ke go tiišetša gore ke tsebile le go šoma le Mna Khomotso Bopape go tšwa ka Let’s Edit bjalo ka morulaganyi wa setsibi wa tlhathollathuto ya ka ya dithuto tša MBA ka Yunibesithing ya Free State (UFS) Business School.
“Bohlatse bjo ke go laetša bophrofešenale, go hlokomela dintlha le maatla a semelo seo ke se hweditšego go Mna Bopape, tšeo di theilwego go mekgwa ya maitshwaro ye e tiilego. Ka nako ya go rulaganya ka Mei 2013, ke ile ka kgahlwa ke go dira ka go swana ga gagwe mo go makatšago le go se lapišege le ge a lebane le nako ya go dira mošomo ye e mmeago ka fase ga kgatelelo ye ke mo tsentšego ka go yona. Bokgoni bja gagwe bja go kgona go šoma ka fase ga kgatelelo ka lešoko le tsepelelo mafelelong go mo hweleditše tlhompho e kgolo go tšwa go nna. Mafelelong, tlhathollathuto ya ka ya MBA e ile ya sekasekwa gomme ke hweditše 70% ka ntle le go phošollwa go tšwela pele, go akaretšwa go rulaganya.
“Go bolela nnete ga ke dikadike go šišinya Mna Bopape le khamphani ya gagwe go ba maemong a maikarabelo ...”
– Moithuti wa MBA go tšwa Yunibesithing ya Free State (UFS) Business School
“Ke leboga go nyaka ga gago ga go nthuša ka go rulaganya tlhathollathuto ya ka. Ke rometše tlhathollathuto ya ka go mohlahli wa ka wa dithuto ... ke tla fa baithuti ka nna dintlha tša gago tša kgokagano bao ba lego gare ka go ngwala taodišathuto.”
– Moithuti wa MPA (Master of Public Administration) go tšwa Yunibesithing ya Stellenbosch
“Ke be ke le moithuti ka Regent Business School ke ngwala tlhathollathuto, gomme ka kgopela Mna Bopape go rulaganya mošomo wa ka. O ile a e rulaganya ka bophrofešenale mo e lego gore ke ile ka aloga ka Mei 2013.”
– Moithuti wa MBA go tšwa Regent Business School
“Ke leboga phetolo ya gago ya bophrofešenale gomme ke kgopela gore o mpeye lenaneong la bao ba emetšwego … Ke leboga kudukudu!”
– Moithuti wa MBA go tšwa Yunibesithing ya Free State (UFS) Business School
“Ke leboga go menagane! Ke tla bona ka fao nka go šišinyetšago go bagwera ba ka!”
– Moithuti wa MBA go tšwa Yunibesithing ya Free State (UFS) Business School
HOME l ACADEMIC l BUSINESS l GOVERNMENT l PERSONAL l TIPS l Ts & Cs l CONTACT US
Magareng ga tše dingwe, ka lefapheng la tša thuto, re rulagantše le go hlokola ditlhoka tša mepeleto ka mo go latelago:
Leloko ka botlalo la:
Re thušitše baithuti le bafahloši bao ba tšwago dihlongweng tša thuto tša go swana le:


text:
Beibele e Re’ng?
Mmušo wa Modimo ke Eng?
BATHO BA BANGWE BA DUMELA gore Mmušo wa Modimo ke pušo ya Modimo yeo e lego ka pelong ya motho; ba bangwe ba nagana gore ke maiteko a batho a go dira gore go be le khutšo lefaseng le go dira gore batho e be barwarre. Wena o nagana eng?
SEO BEIBELE E SE BOLELAGO
“Modimo wa legodimo o tla hloma mmušo wo o ka se kego wa fedišwa. . . . O tla pšhatlaganya mebušo ye ka moka [ya batho] wa e fediša.” (Daniele 2:44) Mmušo wa Modimo ke pušo ya kgonthe.
SE SENGWE SEO RE ITHUTAGO SONA KA BEIBELENG
Mmušo wa Modimo o buša o le legodimong.
—Mateo 10:7; Luka 10:9.
Modimo o diriša Mmušo wa gagwe go phethagatša thato ya gagwe legodimong le lefaseng.
—Mateo 6:10.
Mmušo wa Modimo o tla tla neng?
NA O KA RE . . .
Ga go yo a tsebago?
Kgauswinyane?
O ka se tsoge o tlile?
SEO BEIBELE E SE BOLELAGO
“Ditaba tše tše dibotse tša Mmušo di tla bolelwa lefaseng ka moka gore e be bohlatse go ditšhaba tšohle, ke moka bofelo bo tla tla.” (Mateo 24:14) Ka morago ga gore ditaba tše dibotse di bolelwe lefaseng ka moka, Mmušo wa Modimo o tla tla ke moka wa fediša tshepedišo ya gona bjale e kgopo ya dilo.
SE SENGWE SEO RE ITHUTAGO SONA KA BEIBELENG
Ga gona motho le ge e le ofe mo lefaseng yo a tsebago ka tlwaa gore Mmušo wa Modimo o tla tla neng.—Mateo 24:36.
Boporofeta bja Beibele bo bontšha gore Mmušo wa Modimo o tla tla kgauswinyane.—Mateo 24:3, 7, 12.


text:
MOTŠHELO WA MOŠOMO [LEFELA-KA-GE O-GOLA) (PAYE)]
DIKHOLEGO LE DIPUTSETŠO TŠA MOŠOMONG
Na ke dikholego le diputsetšo dife tša mošomong tše di ka bago gona?
Hwetša lenaneo la dikholego le diputsetšo tša mošomong ka mo fase:
Diputsetšo
- Diputsetšo tša go šomela ka ntle ga mošomo – ke putsetšo e nngwe le enngwe yeo e lefelwago ke momongmošomo wa mošomi go akaretša madulo, dijo, ditheko tša sewelo tšeo mošomi, ka mabaka a mošomo, a gapeleditšwego go robala bošego bjo bo tee kgole le legae la gagwe ka gare ga Rephapoliki.
- Diputsetšo tša go eta– ke diputsetšo tše dingwe le tše dingwe tše di lefetšwego goba tšhelete yeo e lefeletšwego pele ke mongmošomo go mošomi go e diriša koloing ya gagwe ka morero wa mongmošomo.
- Putseletšo go motho yo a šomago ofising ya setšhaba – ke putseletšo yeo e fiwago mošomi wa ofisi ya setšhaba go akaretša ditshenyagelo tša gagwe mabapi le kamano ya ofisi yeo.
Dikholego tša mošomong
- Go hwetša thoto ka theko ya fase ga boleng bja yona (ntle le tšhelete) – ke kholego ya go lefišwa motšhelo ge o hwetša thoto go mongmošomo go ba setheo sa go nyalelana mabapi le mongmošomo goba go motho yo mongwe ka peakanyo ya mongmošomo, ka theko ya fase ga boleng bja yona.
- Tokelo ya go diriša thoto – ke kholego ya go lefišwa motšhelo ge mošomi a filwe tokelo ya go diriša thoto enngwe le enngwe (ka ntle le madulo goba koloi) go phetha mabaka a gagwe goba a ka gae mahala goba ka tlhokomelo ya ka fase ga boleng bja tirišo yeo.
- Tokelo ya go diriša koloi – ke kholego ya go lefišwa motšhelo ge eba mošomi o filwe tokelo ya go diriša koloi ka mabaka a gagwe goba a ka gae mahala goba ka tlhokomelo ya ka fase ga boleng bja tirišo yeo.
- Dijo, dilapološi le diboutšhara tša dilapološi – ke kholego ya go lefišwa motšhelo ge mošomi a filwe dijo goba dilapološi goba diboutšhara mahala goba go tlhokomelo ya ka fase ga boleng bja dijo tšeo, dilapološi goba boutšhara.
- Madulo – ke kholego ya fo lefišwa motšhelo ge mošomi a filwe madulo mohlomongwe a mahala goba tlhokomelo ya go hiriša ya ka fase ga boleng bja go hiriša bja madulo ao.
- Ditirelo tša mahala goba tša theko ya fase – ke kholego ya go lefišwa motšhelo ge eba tirelo enngwe le enngwe e, ka tshenyagelo ya mongmošomo, e filwe mošomi (e kaba e dirilwe ke mongmošomo goba ke motho yo mongwe), moo tirelo e dirišitšwego ke mošomi ka mabaka a gagwe goba a ka gae gape tlhokomelo e sa fiwago ke mongmošomo goba tlhokomelo yeo e filwego e lego ka fase ga theko ya tirelo yeo.
- Ditswala tša ka fase goba dikadimo tša go hloka ditswala – ke kholego ya go lefišwa motšhelo ge eba kadimo e filwe ke mongmošomo go mošomi goba ke motho yo mongwe ka tumelelano le mongmošomo goba setheo sa go nyalelana ka kamano ya mongmošomo gomme gape mohlomongwe mošomi ga a lefele tswala goba tswala yeo e lefelwago ke mošomi ke ya fase kudu go feta tekanyo ya tswala ya semmušo (go sa akaretšwe dikadimo tše di filwego ka morero wa go reka kabelo tša go lekana, goba motšhelo wa setempe goba metšhelo ya tšhireletšo ya go se tiišetšwe ya kabelo yeo).
- Thušo/seabo sa tšhelete mabapi le kadimo – ke kholego ya go lefišwa motšhelo ge eba mongmošomo o lefetše seabo go tswala goba ditefelo morago tša tšhelete yeo e lefelwago ke mošomi ya kadimo, ge eba tšhelete yeo e lefelwago ke mongmošomo e feta palo ya tswala yeo, ge e tlhakantšhwa ka tekanyo ya tswala ya semmušo, e be e tla be e lefetšwe kadimong yeo.
- Dikabelo tša setlamo sa tša kalafo tša go lefelwa ke mongmošomo – ke kholego ya go lefišwa motšhelo ge mongmošomo a lefetše thwii goba o lefetše ka tsela enngwe, go dikabelo tša setlamo sa tša kalafo mabapi le kholego ya mošomi goba baholegi ba mošomi yoo.
- Ditshenyagelo tša kalafi tša go lefelwa ke mongmošomo – ke kholego ya go lefišwa motšhelo ge eba mongmošomo o lefeletše ditshenyagelo thwii goba o lefetše ka tsela enngwe, palo enngwe le enngwe ya tšhelete (yeo e sego ya kabelo ya setlamo sa tša kalafo yeo e lefetšwego go setlamo sa tša kalafo seo se ngwadišitšwego) mabapi le ditirelo tša kalafo, meno le ditirelo tša go swana, ditirelo tša bookelong, ditirelo tša booki goba kalafi yeo e filwego mošomi, molekane wa gagwe, leloko goba moholegi.
- Tefelo ya mongmošomo go mošireletši wa enšorense – ke kholego ya mošomong ge eba mongmošomo o dirile tefelo go enšorense ka fase ga pholisi ya enšorense thwii goba ka tsela enngwe bakeng sa kholego ya mošomi goba molekane wa gagwe, ngwana, moholegi goba motho yo a mokgethilego.


text:
Na go na le Seo Beibele e se Bolelago ka go Nyalana ga Batho ba Bong bjo bo Swanago?
Karabo ya Beibele
Mmopi wa rena o beile melao yeo e laolago lenyalo kgalekgale pele ga ge mebušo ya batho e ka hloma melaotheo.
Puku ya mathomo ya Beibele e re botša gore: “Monna [o tla] tlogela tatagwe le mmagwe, a kgomarela mosadi wa gagwe gomme bona e tla ba nama e tee.” (Genesi 2:24)
Go ya ka Vine’s Expository Dictionary of Biblical Words, lentšu la Seheberu la “mosadi,” “le bolela gore motho yo e lego yo motshadi.”
Jesu o ile a gatelela taba ya gore batho bao ba tlemagantšwego gotee jokong ya lenyalo e swanetše go ba “yo motona le yo motshadi.”—Mateo 19:4.
Ka go re’alo, Modimo o be a rerile gore lenyalo e be tlemo e lerato le ya sa ruri gare ga monna le mosadi. Banna le basadi ba bopetšwe go thekgana e le gore ba kgone go kgotsofatšana maikwelong le go tša thobalano gotee le go belega bana.
Ithute ka mo go oketšegilego
DIPOTŠIŠO TŠA BEIBELE DI A ARABJA
Beibele e Re’ng ka Batho Bao ba Kgahlegelago Batho ba Bong bjo bo Swanago le bja Bona?
Pono ya Modimo ke efe ka ditiro tša batho bao ba kgahlegelago batho ba bong bjo bo swanago le bja bona? Na motho yo a kgahlegelago batho ba bong bjo bo swanago le bja gagwe a ka kgahliša Modimo?
BAFSA BA A BOTŠIŠA
Ke Kgahlegela Batho ba Bong bjo bo Swanago le bja ka. Na Seo se ra Gore ke Gay?
Na go fošagetše go ba le dikganyogo tša go ratana le batho ba bong bjo bo swanago le bja gago? O swanetše go dira’ng?


text:
TŠHUTISO 5
Mara Modimo o Tikemisele Ying ka Lefase lo?
1. Ke ntaba Modimo a makiye lefase?
Jehova o neyye batho lefase. Ke gae ga rune. So se ra gore batho ba mathomo, e leng Adamo le Efa, ke mo ba sa makediwa gore ba tlatse batho ku legedimong—Modimo ke mo a šele a makiye barongwa gore ba dule ku legedimong. (Jobo 38:4, 7) Modimo o yye a beya motho wa mathomo pharadeiseng ya go bafala ka matla yo ba reng ke tšhomo ya Edene. (Genesi 2:15-17) Jehova o mo tshepisiye gore yene le ditlogolwane tsage ba nyoko phela go ya go yye mo lefaseng.
Botala, tšhomo ya Edene ke mo go le yona pharadeisi. Batho ba mathomo e ba tshwanele go belega ba tlatse lefase. Mo nako e kene e ya, e ba nyoko maka gore lefase ka moka le be pharadeisi. (Genesi 1:28) Lefase lo re dulang ga lona le ka sa tsoge le tlosiwwe. Go nyoko dula e le gae ga batho.
2. Ke ntaba lefase gana byalo go se pharadeisi?
Adamo le Efa ba yye ba sa theetsele Jehova Modimo, yene a ba raka mone tšhomong. Tsa pharadeise di yye tsa napa di šaša. Baebele e re: “Lefase le yye la napa le thoma go tshwara ke wa pelo ya go befa.”
Ayitsano di ra gore tso Jehova ke mo a di naganne ka batho a a sa di kena? Le ka go nyana! O na le matšhika ka moka. A ka sa šite ke selo. (Jesaya 45:18) O nyoko maka gore batho ba tshwane le mathomong.
3. Pharadeise yone e nyoko lukisiwa byang?
Mo lefaseng Pharadeisi e nyoko lukisiwa mo go šele go lawola Kgoši yo e beyyeng ke Modimo e leng Jesu. Go na le ntwa ye ba reng ke Aremagedoni, gana mone ntweng Jeso o nyoko ba a na le barongwa ba Modimo mo ba kene ba tlosetsela ka moka bo ba lwang le Modimo. Jeso o nyoko tshwara Sathane a mo kwalela mokoting ka 1 000 ya mongwaga. Batho ba Modimo ba nyoko phona ka gore Jeso o nyoko ba yetetsa le go ba pasopa. Ba nyoko tla ba phela go ya go yye mo lefase e šele e le Pharadeisi.
4. Go hlopega go nyoko fela leng?
Tsa go befa tsona Modimo o nyoko di tlosa leng? Jeso o re neyye “sa go šupetsa” gore re thina le go segela mafelelong. Batho ba šekela ka matla mo ba bona tso di makegang gana byalo mo lefaseng fote di šupetsa gore re “thina le mafelelong ya masepediselo yawa ya dilo.”
Mo Jeso a kene a lawola lefase ka 1 000 ya mongwaga a le ku legedimong, o nyoko tlosa mohlopego ka moka. (Jesaya 9:6, 7; 11:9) Le mo Jeso go le Kgoši, fote o nyoko ba Moprista ye Mogolo ke mokane a sola dibe tsa bo ba nyakang Modimo ka matla. Ka tsela yone, Modimo o nyoko ba a berekisiye Jeso gore a tlose malwele, go tsofala le go kgwa.
5. Go nyoko phela bomang Pharadeiseng ya nyuwane?
Batho bo ba theetselang Modimo ba nyoko phela Pharadeising. (1 Johane 2:17) Jeso o romme bo ba mo latelang gore ba ye ba nyake batho ba dipelo tsa go bafala, ba ba tšhutise gore Modimo a ka kwana nabo mo ba ka maka ying. Jehova yene o kene wa lukisa gore dimiliyoni tsa batho di tle di natefele ke go phela Pharadeiseng mo lefaseng. (Zefaniya 2:3) Mo batho ba yye Diholong tsa Mmušo tsa Dihlatse tsa Jehova, ba tšhutisiwa gore ba be banna le bopapa ba gabutši kela basadi le bommane ba gabutši. Bana le batswadi ba rapela ba le ka moka fote ba tšhutisiwa gore le bona ba berekise ditaba tso tsa go bafala.


text:
Moya Soul ke Eng?
Karabo ya Beibele
Lentšu “soul” ka Beibeleng ke phetolelo ya lentšu la Seheberu ne′phesh le lentšu la Segerika psy·khe′. Lentšu leo la Seheberu ge e le gabotse le šupa go “sephedi se sengwe le se sengwe seo se bušago moya,” la Segerika le šupa go “sephedi.” * Ka gona moya soul, ke diphedi ka moka, e sego selo seo se lego ka go rena seo se phologago lehu. Ela hloko kamoo Beibele e bontšhago gore motho ke moya soul:
Ge Jehofa Modimo a be a bopa motho wa pele Adama, Beibele e re “motho ya ba moya o phelago.” (Genesi 2:7) Adama ga se a newa moya—eupša o ile a ba moya o phelago goba motho.
Beibele e re moya soul o ka kgona go šoma, wa kganyoga dijo, wa ja, wa kwa melao le go kgwatha mmele o hwilego. (Lefitiko 5:2; 7:20; 23:30; Doiteronomio 12:20; Baroma 13:1) Mediro yeo ka moka e ka dirwa ke motho.
Na moya soul ga o hwe?
Aowa, moya soul o a hwa. Ditemana tše dintši tša Beibele di bolela gore moya soul o a hwa. Mehlala e mengwe še:
“Moya [soul] o dirago sebe, o tla hwa.”—Hesekiele 18:4, 20, King James Version.
Isiraeleng ya bogologolo, kotlo yeo e bego e newa motho yoo a dirilego sebe se segolo e be e le gore “moya [soul] woo o bolawe.” (Ekisodo 12:15, 19; Lefitiko 7:20, 21, 27; 19:8, King James Version.) Motho yoo o be a tla “bolawa.”—Ekisodo 31:14
Ka morago ga gore motho a hwe, lentšu “moya [soul] o hwilego” le dirišwa ge go bolelwa ka setopo ditemaneng tše dingwe tša Beibele. (Lefitiko 21:11, mongwalo wa tlase wa Reference Bible; Numeri 6:6, mongwalo wa tlase wa Reference Bible) Le ge diphetolelo tše dintši tša Beibele di diriša mantšu “setopo” goba “motho yo a hwilego” ditemaneng tšeo, Seheberu sa mathomo se diriša lentšu ne′phesh, goba “moya soul.”
Moya “Soul” o ka šupa “bophelo”
Beibele gape e diriša moya “soul” e le lehlalosetša gotee la “bophelo.” Ka mohlala, Jobo 33:22 e diriša lentšu la Seheberu bakeng sa moya “soul” (ne′phesh) e le lehlalosetša gotee la “bophelo.” Ka mo go swanago, Beibele e bontšha gore moya soul, goba bophelo bja motho, o ka ba kotsing goba wa lobja.—Ekisodo 4:19; Baahlodi 9:17; Bafilipi 2:30.
Go dirišwa mo go bjalo ga lentšu “soul” go re thuša go kwešiša gabotse ditemana tšeo di bolelago gore moya soul o a “tšwa” goba “o a tloga.” (Genesi 35:18; King James Version) Seka polelo se se bontšha gore motho o a hwa. Diphetolelo tše dingwe di bea polelwana e lego go Genesi 35:18 ka gore “o hema la mafelelo.”—Good News Translation; New Jerusalem Bible.
Tumelo ya go se hwe ga moya soul e tšwa kae?
Dikereke tša Bokriste tšeo di dumelago gore moya soul ga o hwe ga se tša hwetša thuto ye ka Beibeleng eupša difilosofing tša bogologolo tša Segerika. Encyclopædia Britannica e re: “Ge Beibele e bolela ka soul e tswalanya seo le go hema gomme e bontšha gore ga go phapano magareng ga mmele le moya soul. Tumelo ya Bakriste ya gore go na le phapano magareng ga mmele le moya soul e thomile Gerikeng ya bogologolo.”
Modimo ga a rate ge re tswalanya dithuto tša gagwe le difilosofi tša batho, go swana le tumelo ya gore moya soul ga o hwe. Go ena le moo, Beibele e re lemoša gore: “Kgonthišetšang gore go se be le yo a le thopago ka filosofi le bofora bja lefeela go ya ka tlwaelo ya batho.”—Bakolose 2:8.
^ ser. 3 Bona The New Brown, Driver, and Briggs Hebrew and English Lexicon of the Old Testament, letlakala 659, le Lexicon in Veteris Testamenti Libros, letlakala 627. Diphetolelo tše dintši tša Beibele di fetolela mantšu ne′phesh le psy·khe′ ka go se swane go ya ka taba, di diriša mantšu a bjalo ka “moya,” “bophelo,” “motho,” “sephedi” goba “mmele.”
Ithute ka mo go oketšegilego
Na Moya ga o hwe?
Ithute seo Beibele e se bolelago ka moya wa motho.
Bahu ba Kae?
Ithute seo Beibele e se bolelago ka gore bahu ba kae le gore ke ka baka la’ng batho ba ehwa.
Moya “Soul” le Moya “Spirit”—Mantšu a ge e le Gabotse a Bolela’ng?
Batho ba bantši ba nagana gore ge re ehwa karolo e itšego ya mmele wa rena yeo e sa bonagalego e tlogelana le mmele wa rena ke moka ya tšwela pele e phela. Ke eng seo lentšu la Modimo le re botšago sona?


text:
MEŠOMO YA GO ITHUTA YA BANA
MEŠOMO YA GO ITHUTA
Re Matlafatšwa ke Bana Babo Rena le Dikgaetšedi
Tše di Oketšegilego go tšwa Dihlogong tše
Dika tša Mogwera yo Botse
Mošomo wo o thuša bana ba mengwaga ya magareng ga e 8 le e 12 go bontšha dika tša go ba mogwera yo botse.
Isiraele e Tsena Kanana
Bona gore o ka gopola dilo tše kae ka go bapala papadi ye ya go lebanya dikarata yeo e theilwego go dikgaolo 2 go ya go 7 tša puku ya Joshua.
Mešaša ya Baisiraele
Sega gomme o kopanye puzzle ye gore le kgone go bapala kanegelo ye ya Beibele ya Kora.


text:
Ditaba tše Difsa
Lesolo la Dihlatse la go Homotša Batho ka Morago ga Tšhišinyego e Kgolo ya Lefase Kua Italy
Dihlatse tša Jehofa tša Italy di dirile maiteko a magolo a go tšea karolo lesolong la lefase ka moka la go homotša batho bao ba kgomilwego ke tšhišinyego ya lefase ditikologong tša Lazio, Marche le Umbria.
Ditaba tša Molao le Ditokelo tša Batho
Tša Molao le Ditokelo tša Batho
Dinaga tše Dingwe di Tsena Taba ya go Tlaišwa ga Dihlatse tša Jehofa Kua Eritrea
Commission of Inquiry on Human Rights in Eritrea (COIE) e re ‘go tlaiša dihlopha tše itšego tša madumedi le tša merafo’ ge e le gabotse ‘ke go senyetša batho.’


text:
Morero wa Bophelo ke Ofe?
Karabo ya Beibele
Potšišo ya mabapi le morero wa bophelo e ka botšišwa ka ditsela tše dintši, bjalo ka gore: Ke ka baka la’ng re le mo? goba na bophelo bja ka bo na le morero? Beibele e bontšha gore morero wa rena bophelong ke go ba le tswalano le Modimo. Ela hloko tše dingwe tša ditherešo tša motheo tšeo Beibele e bolelago ka tšona.
Modimo ke Mmopi wa rena. Beibele e re: “[Modimo] ke yena a re dirilego, ga se ra itira.”—Psalme 100:3; Kutollo 4:11.
Modimo o na le morero bakeng sa selo se sengwe le se sengwe seo a se bopago, go akaretša le rena.—Jesaya 45:18.
Modimo o re bopile re “nyaka dilo tša moya,” tšeo di akaretšago go kganyoga go tseba morero wa bophelo. (Mateo 5:3) O nyaka gore re kgotsofatše kganyogo yeo.—Psalme 145:16.
Re kgotsofatša go nyaka ga rena dilo tša moya ka go gwerana le Modimo. Gaešita le ge batho ba bangwe ba ka bona go sa kgonege gore e be bagwera ba Modimo, Beibele e re nea kgothatšo ye: “Batamelang Modimo gomme o tla le batamela.”—Jakobo 4:8; 2:23.
E le gore re be bagwera ba Modimo, re swanetše go phela ka go dumelelana le morero wa gagwe ka rena. Beibele e bolela morero wo go Mmoledi 12:13, yeo e rego: “Boifa Modimo gomme o kwe ditaelo tša gagwe, ka gobane se ke sona seo re bopetšwego go se dira.”—Good News Translation.
Nakong e tlago, re tla bona ka botlalo morero wa Modimo wa mathomong ka rena ge a fediša go tlaišega gomme a nea bagwera ba gagwe bao ba mo rapelago bophelo bjo bo sa felego.—Psalme 37:10, 11.
Ithute ka mo go oketšegilego
Kgopela Thuto ya Mahala ya Beibele
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?
DITABA TŠE DIBOTSE TŠE DI TŠWAGO GO MODIMO!
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.
Ke Eng Seo ge e le Gabotse Beibele e se Rutago?
Therešo ke Efe ka Modimo?
Na o nagana gore Modimo o tshwenyegile ka wena? Ithute ka semelo sa gagwe le kamoo o ka batamelago kgaufsi le yena.


text:
TAOLO YA MAEMO A GAGO A OBAMELO YA TEFELO YA MOTŠHELO LE SARS
Ke eng?
Boitapišo bja rena bja go tšwelapele go kaonafatša obamelo ya tefelo ya motšhelo le go nolofaletša balefela motšhelo gore ba kgone go laola merero ya bona ya tefelo ya motšhelo, Ditirelo tša Motšhelo tša Afrika Borwa (SARS) di tsebagaditše Mokgwatšhomo o mo kaone wa Maemo a Obamelo ya Tefelo ya Motšhelo.
Go obamela tefelo ya motšhelo le go ‘lefela seo o swanetšego go se lefela’ ga se go lokele wena fela, eupša gape go na le seabe kgolong e botse ya ekonomi ya naga ya rena yeo mafelelong e holago maAfrika Borwa ka moka.
E direlwa eng?
Mokgwatšhomo o mompsha o tla nolofaletša balefela motšhelo go hwetša Setifikeiti sa Bohlatse bja Tefelo ya Motšhelo (TCC) gape o tla kgontšha balefela motšhelo go hwetša PHINI ya Maemo a Obamelo ya Tefelo ya Motšhelo (TCS) ka mekgwa yeo e latelago:
PHINI ya Maemo a Obamelo ya Tefelo ya Motšhelo (TCS) e ka dirišwa legatong la/ sebakeng sa Setifikeiti sa Bohlatse bja Tefelo ya Motšhelo (TCC) ke maloko a boraro ao a dumeletšwego go lekola maemo a gago a obamelo ya tefelo ya motšhelo inthaneteng ka SARS eFiling
. SARS e ikemišeditše go tloga go mokgwa wa tirišo ya Setifikeiti sa Bohlatse bja Tefelo ya Motšhelo (TCC) gomme ka moso mokgwatšhomo wa Maemo a Obamelo ya Tefelo ya Motšhelo le PHINI e tlo ba tšona fela tše di dirišwago.
Go bohlokwa kudu go gopola gore maemo a obamelo ya tefelo ya motšhelo a molefela motšhelo ga se a eme eupša a fetoga go ya ka obamelo ya molefela motšhelo yeo e tšwetšwago pele ya dinyakwa tša motšhelo.
Ke swanetše go dira eng?
Ka ge o sa ntše o beile se mogopolong, gore o kgone go obamela tefelo ya motšhelo o swanetše go kgonthišiša gore o:
Mokgwatšhomo o mompsha wa Maemo a Obamelo ya Tefelo ya Motšhelo (TCS) a laolwa ke tšhomišo ya “My Compliance Profile (MCP)”. Profaele ya Obamelo ya tefelo ya motšhelo (MCP) e fa balefela motšhelo sebaka sa go lebelela maemo a bona a obamelo ya tefelo ya motšhelo inthaneteng go ya ka SARS go kgona go phošolla go se obamelo go go šupeditšwego, Go tsebišwa ga MCP go thuša belefela motšelo ka tshedimošo entši mabapi le go obamele ga bona gomme e thekga peobaka ya mokgwatšhomo wa bjale wa Setifikeiti sa Bohlatse bja Tefelo ya Motšhelo (TCC) gape e bopa motheo wa kakaretšo ya maemo a obamelo ya tefelo ya motšhelo mabapi le dikgopelo tša Maemo a Obamelo ya Tefelo ya Motšhelo (TCS) (mohlala, bakeng sa Tenda goba Maemo a mabotse dipukung le tše dingwe.
Go hwetša tshedimošo e nngwe ka ga tshepetšo ya maemo a obamelo ya tefelo ya motšhelo latela kgokanyi ka tlase:


text:
Neo o lebeletše ka ntle ka lefasetere la phapoši ya gagwe a bona tebelelego ye pududu ya mmila o mopududu le batho ka moka ba bapududu ba sepediša ka gare ga pula ya go tsorotla ye pududu. A ka se ye ka ntle, o šetše a baletše Mbali dipuku tša gagwe ka moka.
Ka nakwana, Koko o ile a tsena moriri wa gagwe o hlakahlakantšwe ke moya wa ka ntle. O be a swere se sengwe. Neo o be a bona gore e be e le sa papetla, sa khutlonne, sa mebalabala … gomme se ka bulega – go swana le lepokisi la letlotlo!
“Ye ke puku ye ke bego ke e rata ge ke be ke sa lekana le wena,” Koko a botša Neo. “E be e le lebati la ka la go tsena lefaseng le legolo le lephara.”
Gomme a bula puku.
Ka letlakaleng la mathomo e be e le lefelo la maleatlana, la go ba kgole le letšatši le lepududu. Naga e be e le ye talamorogo, ya mmala wa gauta gape ye tsotho, ka godimo e le leratadima le letalalerata le legolo le lebotse le letšatši la borutho le leserolane, le sobela.
“Aa! Ke nnete?” Neo a hemela godimo.
Koko o ile a myemyela. “Ga o tsebe? Dikanegelo ka moka ke dinnete, ge o di tshepa,” a realo. O ile a šupa lefelo mo letlakaleng, moo go bego go sepela mošemanyana wa go feta Neo gannyane ka bogolo a putla naga.
E rile ge Koko a bala, Neo a tswalela mahlo a tšwa, a tshela meboto … go putla lefase le letsotho le lebotse … a ya lefaseng le lephara, le legolo.
O ile a kwa mantšu a naga.
“Etšwa! Etšwa!” gwa opela nonyana ye nnyane.
“Ke letšatši le lebotse!” a realo lebitsi.
“Etla, etla o bapale,” gwa hebaheba moya mabjanyeng a matelele.
Neo a gopola pula ya go na ye pududu, gomme a ipotšiša ge eba o swanetše go ba ka mo ntle. Efela, ka kanegelong, o ka dira se sengwe le se sengwe. Go be go se na pula fa. Gomme, Neo a kitima go putla naga.
Selo sa mathomo se a se bonego ke se selo se setelele se setsotho sa mmele wa kota, wa go tia. Se be se na le matsogo a matsotho a matelele a go fihla leratadimeng, le hlogo ye kgolo, ya makala le meriri ya matlakala ye metalamorogo ao a bego a fefeula ke moya wa borutho.
“Dumela,” a realo Neo, a tomotše mahlo. “Ke wena eng?”
“Ke mohlare. Ke kgona go bona go selaganya kua melaleng ya gauta ye mebotse. Namela o tle o lebelele le nna.” Mohlare wa mmatamela, gomme Neo a namela.
Neo o be a kgona go bona maphetho a lefase ge a be a le godimo makaleng. Gape go be go na le go gongwe go gontši, go nyakile go mo tšhoša go nagana ka gona.
Efela sehlare se ile sa mo šireletša, gomme sa hebaheba, “Sepela gomme o hlohlomiše. O se tšhoge. Kua ntle go na le lefase le lebotse le legolo, le lephara.”
Gomme, Neo a theoga gomme a sepela go putla naga.
Ka pejana, a fihla totomeng ya mohlaba wa bothata ya go ba le mašobana, a e rego ke mabati a mannyane. O be a ekwa mantšu a milione ka gare, le phathaphatha ya maoto a mannyane a dimilione tše tshela a kitima ka fao.
“Dumela! Ke wena mang?” Neo a botšiša go le lengwe la mabati.
“Dumela!” gwa araba lentšu le lennyane. “Re ditšhošane. Ka mo re bolela ka dikanegelo tša lefase. O nyaka go di kwa?”
Neo o be a rata dikanegelo, ka fao, o ile a dula fase gomme a theeletša. Ditšhošane di anegile dikanagelo tša tšona tša naga le tša lešoka, le tša dithaba le tša ditoropokgolo tša kua pele.
“Dikanegelo tše dintši bjalo?” Neo a botšiša.
“Go na le dikanegelo tše dintši go swana le dinaledi leratadimeng,” gwa araba ditšhošane.
Neo o ile a laela a tšwela pele go putla naga.
Mafelelong, Neo o fihlile meetseng a mantši ao a bego a putla mogola go thoma mesong go fihla bošego. Neo o ile a tsena ka gare ga ona go fodiša maoto a gagwe a go fiša.
Meetse a ile a gaša maoto a gagwe gomme a sega, “Ke nna noka. Ke tšwa dithabeng ke ya mawatleng. Ntatele. Ke tla go iša gae.”
Neo o ile a nagana ka fao a tlo ipshinago ka seo. Ka fao, o ile a latela noka go putla mogola le magareng ga dithaba. Ba sepetše mmogo mosegare go fihlela mathapama, gomme mafelelong Neo a fihla bogodimong bja mmoto.
Go na fao, o be a kgona go bona torotswana, e hlwekišitšwe ke pula ebile e phadima seetšeng sa letšatši leo le sobelago.
Ka morago noka e ile ya bopa ka boleta, “Sepela, sepela gae. Go na le batho bao ba go ratago, ba nyaka go abelana le wena dikanegelo.”
Neo o ile a theoga a ya toropong. O ile a bona mebila ya go ba le sephethephethe se lebile ka toropong, bjalo ka dinoka. O bone dintlo, di le borutho ka seetša sa mathapama. Batho ba be ba emaema ka gare ga dintlo, bjalo ka ditšhošane tše dinnyane.
Mafelelong, Neo o ile a hlola ka lefesetere fao koko wa go tšofala, wa matsogo a go tia le meriri ye mesese bjalo ka makala a mohlare o mogolo a ilego a tswalela puku a inama gore a atle mošemanyana wa gagwe ge a eya go robala.
Neo o ile a nagana ka ga naga le mohlare le ditšhošane le noka. Gomme o rile ge a lebelela Koko, molalatladi wa kgantšha ntlwana ka mebala ya go taga bjalo ka seswantšho sa ka gare ga puku ya dikanegelo. Neo o ile a nagana ka bohlagahlaga bja gagwe bjo bobotse ka gare ga matlakala a puku ya dikanegelo yeo Koko a e ratago kudu, gomme o ile a nagana ka yena le Mbali le legae.
Ka fao Neo o ile a kgaogana le puku, a tsena mpeteng wa gagwe wa borutho, ka phapošing ya gagwe ya borabalelo ye bose, ka ntlwaneng ya gagwe.
Gomme ke ka lebaka leo Neo a bulago puku ge lefase le bonala le pudufetše kudu, phapoši ya gagwe e bonala e le ye nnyane kudu. O tsena ka lebati la magareng ga matlakala, gomme a ya lefaseng le legolo, le lephara.
E ba le boitlhamelo!
Mmogo naganang le be le hlame tiragalo leswa go tšwa kanegelong le diriša dilo tše di lego tikologong ya lena. Dira mohuta wa tiragalo ye kgolo ya bophelo, goba o hlame tiragalo ye nnyane ka gare ga lepokisi la dieta.


text:
Nonwane 2: Ba Kgopo ba Tlaišega Diheleng
Nonwane ye e tšwa kae?
“Go bo-radifilosofi ka moka ba Segerika sa bogologolo, yoo a bego a e-na le tutuetšo e kgolo kudu diponong tše tlwaetšwego tša Dihele ke Plato.”—Histoire des enfers (Histori ya Dihele), ka Georges Minois, letlakala 50.
“Go tloga magareng a lekgolo la bo-2 la nywaga AD, Bakriste bao ba tlwaeditšwego ka tsela e itšego ka filosofi ya ba-Gerika ba ile ba thoma go bona go nyakega ga gore ba bolele tumelo ya bona ka mokgwa wa filosofi wa go bewa ga mantšu . . . Filosofi yeo e bego e ba swanela kudu e be e le ya Plato.”—The New Encyclopædia Britannica (1988), Bolumo 25, letlakala 890.
“Thuto ya Kereke e tiiša go ba gona ga dihele le go ba ga tšona ka mo go sa felego. Gatee-tee ka morago ga lehu meoya ya batho ba sebe e theogela diheleng, moo ba tlaišwago ka dikotlo tša dihele, ‘mollo wa ka mo go sa felego.’ Kotlo e kgolo ya dihele ke go aroganywa le Modimo ka mo go sa felego.”—Catechism of the Catholic Church, tokollo ya 1994, letlakala 270.
Beibele e re’ng?
“Gobane ba ba phelago ba tseba gore ba tlo hwa, eupša bahu ga ba tsebe selo, . . . gobane kua Sheole moo o yago gona, ga go na modiro goba kgopolo goba tsebo goba bohlale.”—Mmoledi 9:5, 10, Revised Standard Version.
Lentšu la Seheberu la Sheol, leo le bolelago “bodulabahu,” le fetoletšwe e le “hele” ka diphetolelong tše dingwe tša Beibele. Ditemana tše di utolla’ng ka boemo bja bahu? Na ba tlaišega Sheole e le go lefelela diphošo tša bona? Ga go bjalo, ka gobane “ga ba tsebe selo.” Ke ka baka leo mopatriareka Jobo, ge a be a tlaišega kudu ka baka la bolwetši bjo šoro, a ilego a lopa Modimo ka gore: “O ntšhireletše kua diheleng [Seheberu, Sheol].” (Jobo 14:13; Douay-Rheims Version) Topo ya gagwe e be e tla bolela’ng ge nkabe Sheole e be e le lefelo la tlaišo ya ka mo go sa felego? Go ya ka kgopolo ya Beibele, hele e fo ba e šupa go bodulabahu, moo modiro ka moka o felago.
Na tlhaloso ye ya dihele ga se yeo e kwagalago kudu le yeo e dumelelanago le Mangwalo? Ke bosenyi bofe bjoo, go sa šetšwego bogolo bja bjona, bo ka dirago gore Modimo yo lerato a tlaiše motho ka mo go sa felego? (1 Johane 4:8) Eupša ge e ba mollo wa dihele e le nonwane, go thwe’ng ka legodimo?
Bapiša ditemana tše tša Beibele: Psalme 146:3, 4; Ditiro 2:25-27; Baroma 6:7, 23
THEREŠO:
Modimo ga a otle batho diheleng
Ithute ka mo go oketšegilego
DIPOTŠIŠO TŠA BEIBELE DI A ARABJA
Letsha la Mollo ke Eng? Na le Swana le Dihele Goba Gehenna?
Jesu o na le “dinotlelo tša hele,” eupša na o na le dinotlelo tša letsha la mollo?


text:
Ditaba tše Dibotse tše di Tšwago go Modimo!
Ditaba tše dibotse tše di tšwago go Modimo ke eng? Ke ka baka la’ng re ka e dumela? Poroutšha ye e araba dipotšišo tše tlwaelegilego tša Beibele.
Kamoo Poroutšha ye e ka go Holago ka Gona
Poroutšha ye e tla go thuša go ithuta ka go lebanya Beibele, e lego Lentšu la Modimo. Bona kamoo o ka dirišago Beibele ya gago go hwetša ditšhupetšo tša mangwalo.
Ditaba tše Dibotse ke Eng?
Ithute seo se bolelwago ke ditaba tše dibotse, ke ka baka la eng di akgofile, le gona ke eng seo o swanetšego go se dira.
Modimo ke Mang?
Na Modimo o na le leina le gona na o na le taba le rena?
Na ruri Ditaba tše Dibotse di tšwa go Modimo?
Re ka tseba bjang ge e ba molaetša wa Beibele e le therešo?
Jesu Kriste ke Mang?
Ithute lebaka leo Jesu a ilego a hwa, seo se bolelwago ke topollo, le gore ke eng seo Jesu a se dirago gona bjale.
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.
Go na le Kholofelo Efe ka Bahu?
Go direga eng ka rena ge re ehwa? Na re tla ka ra bona baratiwa ba rena bao ba hwilego?
Mmušo wa Modimo ke Eng?
Kgoši ya Mmušo wa Modimo ke mang, gomme ke eng seo Mmušo woo o tlago go se fihlelela?
Ke ka Baka la Eng Modimo a Dumelela Bobe le Tlaišego?
Bobe bo thomile bjang, gona ke ka baka la eng Modimo a ile a dumelela gore bo tšwele pele? Na tlaišego e tla ka ya fela?
Lapa la Gago e ka ba Leo le Thabilego Bjang?
Jehofa, Modimo yo a thabilego, o nyaka gore lapa le thabe. Hwetša keletšo e šomago e tšwago ka Beibeleng bakeng sa banna, basadi, batswadi le bana.
O ka Lemoga Borapedi bja Therešo Bjang?
Na go na le bodumedi bjo tee feela bja therešo? Ela hloko maswao a mahlano ao a bontšhago borapedi bja therešo.
Melao ya Motheo ya Beibele e re Hola Bjang?
Jesu o hlalositše lebaka leo re hlokago tlhahlo le melao ya motheo e mebedi ya Beibele yeo e lego bohlokwahlokwa.
O ka Batamela Kgauswi le Modimo Bjang?
Tseba ge e ba Modimo a theetša dithapelo ka moka, re swanetše go rapela bjang, le gona ke eng seo re ka se dirago go batamela kgauswi le Modimo.
Ditaba tše Dibotse ka Bodumedi ke Dife?
Na go tla tla nako yeo ka yona batho ka moka ba tlago go kopana gotee go rapela Modimo wa therešo?
Ke ka Baka la Eng Modimo a Ena le Mokgatlo?
Beibele e re botša lebaka le kamoo Bakriste ba therešo ba rulagantšwego
Ke ka Baka la Eng o Swanetše go Tšwela Pele o Ithuta?
Go tseba ga gago Modimo le Lentšu la gagwe go ka hola ba bangwe bjang? O ka ba le tswalano efe le Modimo?